text:
Conversas em torno do Crioulo de Cabo VerdeMarço 3, 2008 às 5:46 pm | Publicado em Comunicação e Sociedade | Deixe um comentário
A Língua Cabo-verdiana, o Crioulo, está a conquistar cada mais adeptos na luta pela sua oficialização, no sentido de que o país passe a exibir dois idiomas nos processos oficiais, na educação, na comunicação e nas interacções entre os diversos agentes da sociedade. Tal como alguns textos que nos têm sido chegados por Marsianu nha Ida padri Nikulau Ferera, um veemente defensor da oficialização do Crioulo de Cabo Verde, vamos dar à estampa esta entrevista que Agnelo A. Montrond concedeu à Rádio Globo, nos Estados Unidos, acerca da oficialização da nossa língua materna. A entrevista teve lugar, em Brockton, no passado dia 21 de Fevereiro, integrando o programa radiofónico ‘Portón di nós Ilha’.
Três personalidades intervêm ‘presencialmente’ nessa conversa: o jornalista Valdir Alves, que conduziu a conversa, e os convidados Anibal Silva e Agnelo Armando Montrond. Também o programa permitia que o público entrasse, em directo, via telefone. Os nossos agradecimentos pelo envio do documento.
NOTA! Quem se interessar pelo texto e não tiver tempo para ler aqui, já que é longo, pode levar e ler em casa.
Valdir Alves: Anibal Silva nãu sendu propriamenti un linguista ou profisor, ta trabadja na un instituisãu di saudi. Mas seja komu fôr, el é un ómen di letras, un ómen di poezia, purtantu un ómen ligadu mutu a kultura linguistika y a literatura di un fórma jeral. Agnelo Armando Montrond, entri outras várias funções é profesor, nomeadamenti di ensinu bilingi, ki li na Stadus Unidus sta n’un fazi muitu dizenvolvidu. Pa nos konvidadus muitu boa noiti.
Agnelo Montrond: Boa noiti.
Anibal Silva: Boa Noiti.
Valdir: Talvês nu kumesa pa Montrond. Montrond u k’é ki ta signifika es dia di oji, dia 21 di Fevereiru móda es ta fla li sin na notísias, só pa-m sita un bokadu, dia internasional di lingua matérnu, selebradu a nível internasional. Primeiras deklarasões di Montrond a es respeitu.
Montrond: Sin, N ta gostaba di kunprimenta ouvintis ki sta ta sintuniza prugrama n’es muméntu, expesialmenti kabuverdianus. N ta apruveita pa manda-s un abrasu di tamanhu di Kabu Verdi. Un abrasu di kada un di nos dés ilhas, desdi Brava a Santanton. É sin ki-m kria kunprimenta tudu falantis di Kriolu. Bu ten razãu Valdir, oji é un dia mutu inpurtanti, ki en prinsípiu debi ser asinaladu ku algun tipu di atividadi. N ta kongratula bu inisiativa di ka dexa pasa es dia dispersebidu, purki é dia ki nu debi refleti sobri nos lingua matérnu, nos lingua di bérsu ki é Kriolu. Ben, es inisiativa ben di ONU, organizason di Nasons Unidas, di ajénsia ixpesializadu k’é UNESCO, ki uns anus atrás rizolvi na kria un dia k’é pa refleti sobri lingua matérnu, pa valoriza, promovi, difendi y sobretudu pa fala sobri diversidadi linguistiku y kultural ki é inpurtanti na mundu. Y objetivu é tenta fazi kon ki ivitadu ki linguas kontinua ta dizaparsi. Isu purki nu sabi ma lingua ki ta faladu agora na mundu é serka di seix mil y sétisentus, má txeu akaba pa dizaparsi. N ta gostaba di rifiri a faktu ki inísiu disu tudu kontisi na Bangladexi, ki ta fika pértu di India, na undi ki sinku anu dipôs di ses independénsia, pisoas sai na rua ta manifesta pamodi es kria pa ses lingua biraba ofisial. Es foi konfrontadu ki tiroteius, y ouvi morti. Entãu a partir di kel data, fika markadau na kalendáriu, kel dia 21 di Fevereiru, komu dia internasiona di lingua matérnu. Só ki nos na Kabu Verdi, trinta y dôs anus dipôs di nos indipendénsia, nu ka sigi izénplu di Bangladexi. Ses lingua dja é ofisial, ma di-nos inda sta simi-ofisial. Sima nu sabi, konstituison di Kabu Verdi ta kontenpla na se artigu númeru nóvi, lingua Kriolu. Nu sta konta ma brevimenti, salvu érru, sugundu palavras di nos própi ministru di kultura, Doutor Manuel Veiga, ma na prósimu rivizãu konstitusional, tenedu forti speransa ma lingua Kabuverdianu, finalmenti ta bira lingua ofisial.
Anibal: Izatamenti, moda Montrond fla nu ten ki difendi nos lingua. Purki nos lingua é nos identidadi. Y lingua pa mi é 75% di identidadi di un povu. Un povu ki ka ta fala se lingua, já dja-l perdi maior parti di se identidadi. Daí ki é bon ki nu manti nos lingua Kriolu, nos lingua matérnu, pa nu ka iskese-l y nén pa nu ka straga-l.
Valdir: Anibal, di akordu ku fórma ki adotadu pa skrebi kriolu ki é ALUPEC, Anibal dja sa ta prende-l, dja sta avansadu ku el?
Anibal: Bon, mi N sa ta skrebe-l un poku, mas ami inda N ka sta déntu di asuntu, má si el fôr ofisializadu, klaru ki N ta utiliza-l komu lingua y se fórma ofisial di skrebi. Mas na k’es prumeru puemas ki-m skrebi, N ka skrebe-s uzandu ALUPEC, mas n’es últimus N sa ta skrebe-s uzandu ALUPEC, mas ku alguns érrus, N ka sa ta skrebe-l perfeitamenti inda sigundu régras di ALUPEC.
Valdir: Un lingua ten ki ser ben skritu, el ten ki ten régras gramatikais, kuandu ki Montrond ta fla ma el ta spéra ma brevimenti Kriolu ta ser ofisializadu. Mas Montrond, un lingua ki inda maioria di nos inda ka sabi skrebe-l, bu ta atxa ma el debi ser ofisializadu já?
Montrond: ALUPEC já é ofisial. Nu sabi ma sérka di dés anus atrás, konselhu di ministrus aprova ALUPEC komu alfabétu ofisial na ixforsu di tenta unifika skrita di Kriolu kabuverdianu. Sinku anu dipôs staba previstu avalia situason linguistiku na Kabu Verdi y prunúnsia sobri asuntu di Kriolu. Ti inda ka foi dadu sigiméntu, má N ta atxa ma ALUPEC é alfabétu ki midjór ta sinplika y ta unifika skrita di kaulker di k’es variantis di Kriolu ki nu ten. Sima ki dja-m fla várias vezis na es rádiu, ALUPEC ta extabelesi un relason biunivuka entri funemas ou seja son, y grafemas ou seja reprizentason gráfiku di son. Signifika ki kada son ta ser riprezentadu só y só di un manera pa tudu algen. Na nha ixperiensia pisual komu professor di Kriolu na Massasoit College y gósi na Bridgewater State College, N ten alunus Merkanus ki lógu na prumeru dia di aula, es ta prendi eleméntus di funétika y fonolojia di Kriolu di Santiagu, y maioria d’es ta konsigi skrebi kualker un palavra na Kriolu di Santiagu. Só pa bu odja modi ki ALUPEC ta sinplifika skrita di Kriolu, sima kualker un di nhas alunus podi tistimunha. Ma nu ta repara ma txeu kabuverdianus ki sta abituadu ku skrebi uzandu alfabétu etimolójiku purtugês, es ten k’el rezisténsia pa prendi skrebi di un otu fórma inda ki seja más sinplis. Nu sabi ma rezisténsia a mudansa é algu natural y nu ten ki sta informadu y preparadu pa lida ku es faktu. Sértu é ki é nesesáriu fazedu más y midjór. Só un dekrétu na papel pa ofisializa ALUPEC ka surti ifeitu dizejadu, pamodi inda txeu kabuverdianus ka prende-l, otus nen ka sabi é kuzé, enfin é ka konsigi txeu aseitason na meiu di kabuverdianus. Má keli ka signifika ma dizisténsia é k’é soluson. Un maior intervenson, urjenti y abranjenti, ku organizason di várius atividadis pa divulga, explika, dimonstra, y papia ku nos gentis sobri ALUPEC, através di paléstras, workshops, etc, ta fasilita grandimenti na klarifika alguns dúvidas, ekívokus, y mal-entendidu ki podi sta na menti di txeu pesoas. Seria un bon fórma di txigadu a un konsénsu y dimokratikamenti konkista y promovi aseitason di ALUPEC. Má tanbê, nén sénpri kuzas ta kontisi di baxu pa riba. Ás vezis até di riba pa baxu é midjór, óras ki asuntu é dimaziadu tékniku. É kazu di alguns leis, portarias, etc, ki é prupóstu pa nos parlamentaris na asenbleia, submetidu a diskuson na jeneralidadi, dipôs na ixpesialidadi, y anton submetidu a votason, y finalmenti promulgadu y dekretadu komu lei pa ser akatadu pa tudu algén. Kela é ka ninhun inpozison y ningen ka ta reklama y fla ma e ka foi konsultadu, e ka da se opinion, y más lénga-lénga. Inpurtanti é ki leis ten ki fazi sintidu y pisoas ten ki aseita-s. Talvês nu devia sigi kel mesmu via pa ofisializa Kriolu.
Valdir: Mas kual é ki é riperkurson a nível di ensinu. N’es muméntu dja nu teni Kriolu simi-ofisializadu. Na skóla nu ta kontinua ta studa na Kriolu ó na Purtugês?
Montrond: Obi, oji é dia ideal pa nu fala y refleti sobri es asuntu. Kriolu é prumeru lingua ki un kualker kabuverdianu ta prendi papia. Nu ta prende-l naturalmenti y na diskóntra sén ninhun ixforsu intelektual ó kognitivu. É sima lugar na undi ki un algen nasi. Ten algun lugar ki bu ta konpara ku Galinhéru na undi ki bu nasi? Mi, ka ten ninhun lugar ki N ta konpara ku Ribeira Ilhéu. Dja-m stevi na várius lugaris, má ninhun é ka sima lugar ki-m nasi. Lugar ki un algen nasi ta marka-l pa fin di se vida. Lingua matérnu é mesmu kuza. El ta marka personalidadi y fórma di pensa di un algen. Nu sabi ma lingua nu ta uza-l pa nu organiza, pa nu pensa, pa nu kumunika, pa nu reza, pa nu studa, enfin …
Mi, N ta fala várias linguas, má só N trapadja N ta rikorri lógu a Kriolu. Nos lingua matérnu sta-nu na nos miolu, el sta-nu na nos matris. Pur tudu isu, N ta atxa ma Kriolu é lingua ki debi ser uzadu pa inxina mininus kabuverdianus, sobretudu na k’es prumérus anus di ixkolaridadi. Isu pamodi mininu dja sabi papia Kriolu. Pa maioria di mininus, Kriolu é úniku lingua ki es ta papia. Purtantu profisoris debi uzaka Kriolu ki mininu dja sabi pa inxina-l aritmétika, lé, skrebi, etc. Si es opta pa purtugês, ki pa es é un lingua stranjeru, dja taréfa é mutu más difísil, pamodi es ten ki inxina mininus purtugês y aritmétika pur izénplu au mesmu ténpu. Ka ta dadu kónta di frustrason ki kela ta koloka na kabésa di k’es mininus. Nhos imajina, un mininu ki sta na primera ó sugunda klasi, ki ta mandadu pa skrebi un redason sobri o boi en purtugês. Kel mininu é kapaz di nen ka intendi kuzé ki boi signifika. En vês di prufesor explika-l na Kriolu ki el ta intendi dretu y fla-l ma boi é toru, el ta perdi un monti ténpu ta tenta ixplika-l na purtugês y mininu ta dura ki intendi. Y na próva oral, ta izijidu mininu pa papia y ixplika só na purtugês matérias ki podi ser konpléksu y linguistikamenti izijenti. Purtantu, stadu ta kunplika tarefa di mininu na prendi konseitus na purtugês en vês di Kriolu y ka ta uzadu lingua ki mininu ta domina y permiti-l di uza se ixperiensia na se prusésu di aprendizájen.
Valdir: Di algu natural ki bu inkontra, di algu ki nasi ku bo, a algu ki ten ki ser formalizadu. Ten un diferénsa.
Montrond: Kistãu di formaliza Kriolu, é só se skrita. En térmus di oralidadi nu sabi ma ka ten ninhun prubléma. Nos tudu nu sabi ma di Santanton a Brava ten un interkonprenson entri pesoas.
Valdir: Até nu ben ten rikursus finanseiru y material didátiku, bu ka ta atxa ma nu sta na un sitauson di retrosésu y inda nu ka sta prontu pa ofisializa Kriolu. É ka midjór nu spéra ti ki nu teni material y rikursus na mon antis di nu ofisializa Kriolu?
Montrond: Nau. N ta atxa ma na es muméntu dja sta riunidu kondison pa Kriolu ser ofisializadu. Ka nu ben ku diskulpa txeu, di material, di rikursu finanseru, etc, y tal. Ma Kriolu dja sta ofisializadu tudu k’es la ta ben dipôs. Falandu di material didatiku, mi pur izénplu N ta prepara nhas própi material. Tanbê, N sabi ma ten otus ki tanbê ta prepara ses própi material. Purtantu rikursus é ka prublema. Vontadi pulitika, sin, é nesesáriu. É nesesáriu nu rikonhesi nesesidadi pa nos terséru konkista k’é ofisializason di Kriolu, dipôs di nos independensia pulitika pa nos soberania na 1975, y di dimokrasia y liberdadi ki nu konkista na anus 90.
Valdir: Nos lingua ben di purtugês, ó nãu?
Montrond: Ben di purtugês komu?
Valdir: Nos lingua é ka derivadu di purtugês?
Montrond: Portugês sta na orijen di Kriolu kabuverdianu, sén dúvida.
Valdir:Anton nu ten ki bazia na purtugês, ó nãu?
Montrond: Nãu nesesariamenti.
Valdir: Anton ka ten diferénsa entri boi ku toru?
Montrond: Txeu vokábulus na kriolu ku txeu influénsia di purtugês ás vezis é ka fásil pa txeu algen intende-s, sima palavras boi, ovelha, etc. Má ten tanbê alguns palavras na kriolu ki ka ten nada a ver ku purtugês. Pur izénplu, banbú algen. Valdir bu podi traduzi: el é ki ta banbuba mi, na purtugês? Kuidadu pa bu ka fla: ele é que me bambuva.
Valdir: É simples. Ele é que me levava às costas.
Montrond: Kuidadu. Karrega na kósta podi ka ser banbú. Un algen ki sta ta karrega un fexi padja na kósta ka sa ta banbu-l.
Valdir: Li dja bu fla un palavra ki podi ser dialétu afrikanu.
Montrond: Xa-m da-u más un.
Valdir: Bu podi da-m.
Montrond: Valdir, traduzi-m keli na purtugês: Ó Txuli, panha kel karman, kel buli, y kel salidoru bu pindra-s na kanbilitxi.
Valdir: Só si bu ixplika-m oríjen di kes palavras la.
Montrond: Ka bu fla-m ma bu ka ta intendi kes palavras la.
Valdir: Agora ti ki bu skrebe-l na kel kriolu ofisializadu, bu ten ki traduzi-l pa un algen di Santantãu.
Montrond: Nãu, nu sa ta bai di Kriolu diretamenti pa purtugês. Keli é un bon izénplu pa pisoas odja ma kriolu ten se ixtrutura y alguns vokábulus própriu ki ka ten nada a ver ku purtugês.
Valdir: Kal varianti di kriolu ki bu ta inxina bus alunus na universidadi?
Montrond: Pur akazu N fazi un ixkolha dimokrátiku. N ta inxina-s varianti di Santiagu pamodi é varianti ki é papiadu pa maioria di kabuverdianus.
Valdir: Si un algen di Brava fla-bu azu bu sabi é kuzé?
Montrond: Un algen di Brava y un di Santantãu es ta intendi kunpanheru ó nãu?
Valdir: Es ta intendi kunpanheru sin, má nãu perfeitamenti.
Montrond: Ami dja-m stevi na Sal ta trabadja y nunka N ka tevi prubléma ku intendi gentis di Sal y nen es, es ka tevi prubléma na intende-m. Pa bu intendi un ideia ó un konseitu na un lingua bu ka mesti intendi tudu palavra ki sta uzadu nakel ideia ó konseitu. Ten téknikas ki algen podi uza pa djuda-l intendi un ideia ó konseitu na un lingua ki el ka ta dumina. Active reading strategies é un téknika ki mininus ki sa ta prendi inglês podi uza pa es podi intendi kuza ki es sa ta lé. Nu debi prokura intendi ideia jeral num prumeru fazi sén liga pormenor mutu.
Valdir: Dexa-m fazi un pauza kumersial nu ta volta daki a poku …
Valdir Alves: Oji é dia internasional di lingua matérna, nu sa ta analiza alguns kistons relasionadus ku lingua Kriolu, ou seja lingua kabuverdianu nes kazu, ofisializason y otus aspétus relasionadus ku Kriolu. Mas tanbê, nu krê pa ouvintis partisipa, da ses opiniãu, fazi perguntas, purkuantu si nu sta na un prusésu di studu di nos lingua, nu krê obi pisoas, purki afinal Kriolu é faladu pa tudu kabuverdianus y nãu só pa un grupu ó pa un minoria.
Valdir: Nu ten pruméru ouvinti na linha. Boa noiti.
Sinhor José Évora: Yes, Sir.
Valdir: Alou Sinhor Évora. Vamos lá.
Sr. José Évora: Mo ki nu sta?
Valdir: Tudu bon.
Sr. José Évora: Ami é amigu di Sinhor Montrond. Nu ta kustuma toka di djuntu: mi na violinu y el na violãu ta kunpanha-m. N ta gosta di kel. Kriolu tanbê el é studador d’el, y ke-la é ka badi (mau). But (Má), un kuza ki-m krê purguntaba el é se astrological sign (se signu), si el pode flaba mi. El podi fla ma ke-la ka ten nada a ver ku es konbérsu, má é só pa-m sabi en térmus di persisténsia, modi ki se signu ta difini-l.
Montrond: Sr. Évora, boa noiti. Nho podia ripitiba pergunta di nho, pur favor?
Sr. Évora: Astrological sign (signu) di nho?
Montrond: Nha signu ki nho krê sabi, é ka é?
Sr. Évora: Sin.
Montrond: Pur akazu, ami é exkorpiãu.
Sr. Évora: Ó nho é exkorpiãu. Bon, ami dja N pertensi kel otu ária.
Montrond: Nu ten signu diferenti má na tóka nu ta konbina dretu. Óras ki nho da ku arku na ré menor, N ta kunpanha-nho déntu kel konpasu di ré menor. Nho ta poi violinu ta gemi y mi N ta poi violãu ta txora, y asin nu ta fazi kabu sabi.
Sr. Évora: Sin, nakel nho é sén purséntu. Agó n’es kuza di lingua gó, N ta agree (konkorda) ku nho, má kada ilha ten se own language (própi lingua). Nos na Djabraba pur izénplu, nu ta fla nu bai, y na Fogu es ta fla du bá. Agora na skóla, kal ki ta ben obrigadu algen pa fika ta fla? Ta ben skodjedu lingua di Praia pa lingua prinsipal, ó é lingua di Fogu, Santanton, ó é kal é? Pamodi, komu Praia é kapital di Kabu Verdi, maybe (talvês) é ke-la ki es ta skodjê. Praia é sidadi y lingua di la é más lebi ki lingua di fóra.
Valdir: Sr. Évora dja fazi pergunta y Montrond dja toma nóta. Nu ta atendi un otu ouvinti.
Ouvinti: Boa noiti. Mi é Arnaldo di Fall River.
Valdir: Boa noiti Sr. Arnaldo, vamos lá.
Sr. Arnaldo: Boa noiti. Como estão? Quero cumprimentar o Sr. Montrond e o Sr. Anibal.
Montrond: Boa noiti Sr. Arnaldo.
Anibal: Boa noiti.
Sr. Arnaldo: Un abrasu pa nhos tudu, y parabenx pa nhos ter trazedu es prublema li pa nu obi-l y papia sobri el. N krê fla ma stória sta ripiti. Nu odja un kuza: kantu Kabu Verdi toma indipendénsia, foi sima un mininu ki nasi. Tudu algen fla ma ka ta daba, ka ta daba. Nu odja Kabu Verdi mo ki sta gósi. Mininu óras ki el nasi, el ta alimenta só di leti. El ka ta kumê nén katxupa, nén papa. Má el ta kria, y óras ki el bira grandi el ta kumê tudu. Anton lingua tanbê, é sima mininu ki sta nasi gósi. Nos tudu kabuverdianu, nos é pai ku mai di kel mininu. Y kel mininu ta kria. Ben, nu ripara un kuza: Kriolu é un lingua bibu. Kriolu ki ta ben fika na futuru, ninhun di nos nu ka sabe-l. Nén ALUPEC pamodi ten txeu mistura. Nu analiza kel izénplu li: na Praia, nasi un mininu, se mai é di Sanvisenti y se pai é di Fogu. Kel mininu ta ben papia un Kriolu ki é un mistura di Kriolu di Praia, di Sanvisenti y di Fogu. É ka nén igual di pai, nén igual di mai. Y mi, N ten próva disu. Mesmu kuza ta ben kontisi ku Kriolu. E ta bai ta mistura, ta mistura, ti ki ta fika un. Má ke-li ta leba ténpu. Pur izénplu, nu ten kazu di Purtugal. Na Porto, es ta fla binhu. Má ka ta skrebedu na libru binho. Ta skrebedu vinho. Ami, N konxi tudu ilha di Kabu Verdi. Kada ilha ki-m bai, es ten sértus térmus, N ten ki fika la uns ténpus ku es pa-m kumesa ntendi. Má, N ntende-s tudu. Ten uns kuza ki es ta fla ki é ka igual ku di-meu, má é Kriolu. Nu ta odja ma na raís m’é igual. Só manera di prunúnsia y di enprega k’é diferenti. Purtantu, nu seta ma ALUPEC é kel más ki ta danu pa di faktu nu ntendi. Ami tanbê na prinsípiu, N reaji txeu. Má oji,N sa ta odja ma N ka staba dretu.
Valdir: Obrigadu, Sr. Arnaldo. Nu ta atendi más un ovinti na linha.
Ovinti: Boa noiti, Valdir. Es é João Carlos, di Pawtucket, Rhode Island.
Valdir: Boa noiti, João Carlos.
João Carlos: Pra já, Sr. Arnaldo Ferreira korta-m txeu kuza ki-m tinha praparadu pa-m fla. N ta faze ses palavras di-meu tanbê. Antis di N kontinua, N kria kunprimentaba konvidadus ki bu teni na stúdiu, na animason di es prugrama, na undi ki sa ta fazedu un
abordájen sobri lingua kabuverdianu. Ripara ma N ta fla lingua kabuverdianu y nãu Kriolu. Y si nu ta txoma-l lingua é pamodi ten prisupostus téknikus linguistikus ki ta leba-nu a fazi kel afirmason li. Óras ki nu ta ben trazi es kuzinhas ki na Santanton un palavra ta fladu di un fórma y na Brava di un otu manera, má signifikadu é kel mé, nu ka sa ta trazi, na nha manera di odja, kontribuison ki di faktu lingua kabuverdianu na es muméntu sa ta mesti pa se afirmason. Na es órden di ideia, y sobretudu n’es jeitu di tenta kria más difikuldadis ki fasilidadi, N ta krê fla ma anton nén indipendénsia ka mesti tomada. Purtantu, N ta atxa ma é midjór nu orienta pa puzitivu, na sintidu di insentiva. N sta di akordu ku Sr. Montrond óras ki el ta fazi un apelu pa union. Axu ki é nesesáriu es union, y tanbê un pustura más puzitivu ku relason a es matéria. Obrigadu.
Valdir: Obrigadu. Xa-nu atendi un otu ouvinti.
Ouvinti: Boa noiti. Es é Djou Da Silva, di New Bedford. Ki tal, tudu dretu rapazinhu?
Valdir: Sin tudu bon, obrigadu.
Sr. Silva: N kria salva kel pesual la, y tanbê pa fazi un purgunta a Sr. Montrond, purki inda N ka ntende ben kuzé ki es krê. N krê sabi kal k’é objétivu di muméntu. Palavras
tékniku ka ten na Kriolu, nén na karru, nén na aviãu. Na konputador na undi ki nu ta bai na Kriolu? Y guvérnu ku tantu kuza bon pa fazi, agó ben ofisializa Kriolu pa kuzé? Ménbrus di guvérnu óras ki es ta ben li, es ta dzê es pasa kuatu anu na Coimbra, ma é pa es ka nén abri bóka. Ker dizer, N ka krê ofendê ningen, má ningen ka stúpidu. Na Kabu Verdi, nu ka ten bons prufisoris. Prufisoris di skóla primáriu es ka sabi purtugês. Pur isu mininus ka ta prendi un bon purtugês. Y própi guvérnu sta ta kontribui pa ke-la. Purtugês debi manti na se lugar komu lingua. Cabral dzê asin. Má sta un grupu di pisoas ki krê linpa stória. Má es sta erradu. Stória ka ta linpa. Es podi da riba, es da baxu. Si ke-la é kel mesmu grupu di pisoas ki ronba, ki tra tudu státua, ki tra tudu nomi di rua y es torna ba po pa trás (torna ba poi di vólta), agó es krê tra lingua. Mi é ka purtugês, mi é Kriolu. Ma kuzé ki nu ta ben fazi ku Kriolu pa nu studa ó komu lingua ofisial?
Valdir: Ok, Obrigadu. Montrond, n’es muméntu nu ta ben pasa un mensájen kumersial, dipôs bu ta ben da un rispósta brevi, purkuantu es ténpu é limitadu. Má si ouvintis krê, nu ta kontinua ta dibati es kistãu, pelu ménus un bês pur simana. Nu teni más ouvinti, má nu ta ben obi un brévi kumentáriu di Montrond y tanbê di Anibal. Si nu tiver ténpu nu ta ben atendi talvês a más un otu xamada.
Montrond: Bu krê pa-m da rispósta ó bu krê atendi es xamada?
Valdir: Dexa-m atendi pamodi sta un pisoa ki dja sta txeu ténpu ta spéra. Alou, sin.
Ouvinti: Boa noiti. Valdir, es é Cecilio Cabral. Mo ki nhos sta?
Valdir: Tudu dretu. Nu tenta ser brévi Cecilio pamodi falta só alguns minutus.
Cecilio: Montrond, N ta fazi un pergunta diretamenti a bo. Ami é kóntra ALUPEC, purki ka obidu sértus pesoa. Ka obidu Sanikulau, ka obidu Fogu, ka obidu Brava. Obidu só Santiagu. N ta dexa nu ar, dipôs N ta fla pamodi gó.
Valdir: Ok, prontu. Kes otus é ka éra pergunta, mas sin axega. Anton rispondi Cecilio Cabral.
Montrond: N ta aproveita pa agradesi intervenson di Cecilio Cabral ki ten stadu sénpri ativu na kumunikason susial na kumunidadi. El ta kustuma koloka perguntas ki às vezis é ka mutu fásil di rispondi. Cecilio kaba di diklara ma el é kóntra ALUPEC, y nu ta ruspeta se puzison n’es matéria.
Cecilio: Mi é ka kóntra 100%. Mi é kóntra parsialmenti.
Montrond: Nu ta gostaba di dexa klaru pa ouvintis ma ALUPEC ka kai di parakéda. É un alfabétu ki pasa pa várius studu, duranti várius y longus anus, y el pasa pa várius fazis ti ki nu ben txiga na kel últimu verson ki foi aprovadu uns anus atrás.
Cecilio: Montrond, bu sa ta ben bâzia na konstituison da repúblika, nãu?
Montrond: Sin, artigu númeru nóvi di konstituison ta kontenpla Kriolu. Pa nu ka perdi mutu ténpu, N ta pidi-u pa bu djobi kel artigu nóvi. N ten serteza ma bu debi teni konstituison dispunível y bu podi konsulta-l gósi-li.
Cecilio: Lójiku. N tene-l na mon própi.
Valdir: Anton nu bai pa pontu isensial. Purké ki Cecilio ka sta totalmenti di akordu. Kual é k’é diferensa ki ten entri akilu ki Cecilio ta pensa y akilu ki Montrond ta difendi.
Montrond: Ben, Mi N ka sabi purké ki Cecilio ka ta konkorda ku ALUPEC.
Valdir: Tumandu palavras di Cecilio pa nu podi odja si nu ta abrévia, falta-nu poku ténpu. Cecilio ta atxa ma ALUPEC ta bâzia só na un ilha y e ka obi kes otu ilhas.
Montrond: N ta atxa ma nau. ALUPEC é alfabétu ki foi konsebidu pa podi sirbi pa unifika skrita di Kriolu di Kabu Verdi. Tudu kes variantis di Brava pa Santanton, ALUPEC ta pirmiti di skrebe-s di fórma unifórmi, sinplis, inekívuku, y sén anbiguidadi. E alfabétu ki é más funsional pa unifika skrita di Kriolu.
Cecilio: Montrond, bu ta atxa ma anton nha nomi ta ben skrebedu ku K?
Montrond: Nau. Skrita di nomi di pisoas ka ta muda pamodi ningen ka podi muda rijistu di nasiméntu di un individu. Nomi di pisoas ta kontinua ta skrebedu sima ki es ta konsta na ses rijistu di nasiméntu.
Cecilio: Si C nhos dja manda pa Purtugal, anton modi ki-m ta skrebi nha nomi Cecilio?
Montrond: Nau. Dja-m fla-u y N ta torna ripiti ma nomi di pisoas ta skrebedu di akordu ku ses rijistu di nasiméntu. Ka ta ben mexedu na rijistu di nasiméntu di pisoas.
Valdir: Ó Cecilio, dj-el ixplika-u. Ka nu insisti ku Cecilio ó ku Cabral, k’é bu nomi. Anton nu da un otu izénplu: Kabu Verdi.
Cecilio: Modi ki bu ta skrebi Kabu Verdi?
Montrond: Nomi ofisial di Kabu Verdi na kriolu podi fika ta skrebedu Kabu Verdi desdi ki sigidu tudu kes trâmitis legal pa es ifeitu. Es é só skrita ki sta en kauza. Nu sabi ma ten país ki muda própi se nómi. E kazu di União Soviética, pur izénplu. Y ten sidadi ki tanbê muda nomi. Anton, N ka sa ta odja undi ki prubléma sta.
Cecilio: Ok, obrigadu. N ta torna partisipa.
Valdir: Nu teni más un ouvinti, má ténpu fika-nu poku. Nu ten otus konprimisu. Montrond, só trinta sigundus pa termina.
Montrond: Sr Évora fla ma na Brava ta fladu Nu bai, na Fogu du bá, na Sanvisenti nô bâ, etc.El purgunta kual é ki ta ben fika? Tudu k’es la ta fika, purki kes la ki ta izisti. Ka ta ben mudadu nada na manera ki ta papiadu na kada ilha. Úniku kuza ki krê unifikadu é skrita. Pur izenplu, du bá ta skrebedu du bá na tudu kau na Kabu Verdi, na Brava, na Fogu, na Sanvisenti, na Mérka, na tudu lugar na mundu, y ti na lua si fôr prisizu. Mesmu kuza ta kontisi ku kualker un otu palavra ki ta fladu na kualker un di kes variantis ki ten na Kabu verdi.
Valdir: Ok, é sin ki ta ben unifikadu skrita?
Montrond: Sin. Tanbê mobilidadi susial ta konta txeu na ivoluson semantika di lingua, sima ki Sr. Arnaldo rifiri na se intervenson. Nu sabi ma gósi na Praia pur izénplu, ta uzadu alguns palavras y spresons di Sanvisenti, otus di Fogu, di Brava, etc, sima: Bé, kel minina la é bunita pa xuxu; el é bunita pa afrónta; anpugó, bo é di Fogu?; Ó krédu!; etc. Anton tudu keli dja kumesa ta kontisi. Y N sta di akordu ku Sr. Arnaldo, ma na futuru nu ta ben ten un entrozaméntu global entri tudu kes variantis y nu ta ben ten un prudutu úniku ki ta ben ser Kriolu di Kabu Verdi na futuru. Ke-la é pusível pamodi dinominador kumun di tudu kes variantis é strutura. Enbóra seja ki ten alguns variason na vokabuláriu, strutura linguistiku é rigurózamenti kel-mé. Kriolu di Brava ku Kriolu di Santanton, ses strutura é izatamenti kel-mé. Ses strutura é tal y kual. Nu sta na bon kaminhu pa konsigi konsénsu pa unifikason di skrita di Kriolu uzandu ALUPEC. Prugrama di oji foi bastanti ilusidativu na es aspétu. Dja nu da kónta ma kes variantis txeu ki nu ten é rikéza y fleksibilidadi ki ta karakteriza nos Kriolu. É ka un aspétu negativu. Pelu kontráriu, é puzitivu. En relason a palavras téknikus na Kriolu, kiston ki foi labantadu pa Sr. Djou Silva, nu ta lenbra-l ma purtugês ben di Latin, y nos tudu nu sabi modi ki palavras téknikus surji na purtugês. Y é di mesmu fórma ki el ta bai ta surji na Kriolu tanbê. Tanbê perguntadu li ofisializa Kriolu pa kuzé. Fladu li ma alguns prufisoris ta inxina purtugês má es ka ta dumina purtugês mutu ben, ma nu krê linpa stória, etc y tal. Nu ta fla-s ma nãu. Nu ka krê linpa stória. Pelu kontráriu, nu krê fazi stória. Nu krê pa un dia na Kabu Verdi, pa proklamadu Kriolu komu lingua ofisial djuntu ku purtugês, pa podu Kriolu tanbê na puleru na undi ki el debi sta. Pa nu ka dexa-l baxu. Pa nu po-l na lugar ki el ta meresi. Pa nu da-l ixtatutu di lingua ko-ofisial, sinãu ofisial, ónbru ku ónbru ku purtugês. É ke-la ki nu krê. Dignifika y valoriza nos Kriolu.
Valdir: Ok Montrond. Ku es konsiderason muitu inpurtanti, nu ta ben kuntinua prosimamenti y sértamenti nu ta ben ten más opurtunidadi di klarifika tudu kel ki inda mesti ser klarifikadu. Tanbê nu ta dexa pisoas sabi, sobritudu kes ki sta interesadu na kolabora ó patrusina es expasu di debati sobri Kriolu, ma nu sta abértu y dispostu a da-l kontinuidadi.
Anibal: N kria dexa ben klaru ma nu ta mesti un fórma gráfika kumun y úniku pa tudu algen skrebi di mesmu manera. N ta konkorda ma nu ten ki trabadja pa el, pa nu podi ben ten-l. Ma mi nha priokupason é es Kriolu ki sta ta papiadu li na Mérka. N ta spera ma na prósimu opurtunidadi nu ta ben dibrusa sobri es asuntu.
Valdir: Sin, nu ta ben dibati es asuntu tanbê na un prósimu prugrama. Muitu obrigadu pa nhos partisipasãu.
Anibal: Obrigadu.
Montrond: Obrigadu nos. Foi un prazer partisipa, y nu sta dispostu a torna partisipa na prugramas di es kalibri.
Deixe um Comentário »
RSS feed for comments on this post. TrackBack URI
Deixe uma Resposta
Site no WordPress.com.
Entries e comentários feeds.


c: text/html

text:
Prugrama di kongrésu di 2017
Odja prugrama pa kada dia di es kongrésu, ki ta bai djuda-u kontinua ta faze kel ki é dretu i aguenta firmi mésmu ku prublémas.
Sésta-fera
Kuzê ki pode djuda irmons ten kualidadis inportanti pa aguenta prublémas?
Sábadu
Modi ki Deus Tudu-Poderozu ta konsola-nu i ta djuda-nu ka dizisti?
Dumingu
Jizus fla: ‘Kenha ki aguenta ti fin ta salva.’ Kuzê ki pode djuda-u sigi es konsedju?
Informasons
Bu pode sta interesadu na sisti kes runion spesial ki ta fazedu duranti prugrama. Tanbê, djobe li si bu krê sabe más sobri ken ki sta sisti, batismu, kontribuisons, ajuda pa duentis, kuzas ki perde, lugar di xinta ô sekson di ajuda.
Sabe más
KEN KI STA TA FAZE VONTADI DI JEOVÁ GÓSI?
Pamodi ki nu ta bai pa asenbleias ki ten txeu algen?
Nu ta djunta três bês pa anu pa dôs asenbleia i un kongrésu. Pamodi ki asenbleias ku kongrésus é bon pa nos?

robotstxt: allowed

filter: keep


text:
VIVE SIMA UN KRISTON
Na ki mês N pode ser pioneru ajudanti?
Na vizon di ténplu ki Ezekiel odja, ta mostra ma povu di Jeová ta ofereseba sakrifisius di livri vontadi. Modi ki kada un di nos pode oferese Jeová sakrifisius di lovor? — He 13:15, 16.
Un di kes manera é ser pioneru ajudanti. Na anu di sirvisu di 2018 ta ben ten txeu mês ku sinku sábadu i sinku dumingu. Kel-li ta ben ser un bon oportunidadi pa kes algen ki ta trabadja dia interu i ki ta kustuma sai na pregason sô na fin di simana. Tanbê publikadoris pode skodje faze 30 ô 50 óra duránti mês di marsu ku abril i na mês ki Enkaregadu di grupu di kongregason ta vizita ses kongregason.
I si nos situason ka ta da pa nu ser pioneru ajudanti? Nu pode sforsa pa nu midjora nos manera di prega i trabadja más txeu na pregason. Ka ta nporta nos situason, pamodi nos amor pa Jeová nu ta sforsa pa nu faze nos midjór duránti anu di sirvisu di 2018. — Os 14:2.
ODJA VÍDIU COM JEOVÁ, EU POSSO FAZER QUASE TUDO. DIPÔS RESPONDE KES PERGUNTA LI:
Kuzê ki poi Sabina ta trabadja más txeu na pregason?
Modi ki izénplu di Sabina ta da-nu koraji?
Duránti anu di sirvisu di 2018, na ki mês bu ta konsigi ser pioneru ajudanti?


text:
LISON 93
Jizus volta pa Séu
Jizus nkontra ku se sigidoris na Galilea. El da-s un órdi txeu inportanti: ‘Nhos bai i nhos faze disiplus di pesoas di mundu interu. Nhos inxina-s kuzas ki N inxina nhos i nhos batiza-s.’ Dipôs el promete-s: ‘Nhos lenbra ma sénpri N ta sta ku nhos.’
Dipôs ki Jizus resusita, duránti 40 dia, el parse pa txeu di se disiplus na Galilea ku Jiruzalen. El inxina-s lisons inportanti i el faze txeu milagri. Dipôs, Jizus nkontra ku se apóstlus pa últimu bês na Monti di Olivera.
Jizus dja flaba se disiplus: ‘Ka nhos sai di Jiruzalen. Nhos kontinua ta spéra pa kuza ki nha Pai promete nhos.’ Má es ka ntende kuzê ki el kria flaba. Es pergunta-l: ‘É gósi ki bu sta ben ser Rei di Israel?’ Jizus fla: ‘Inda ka txiga ténpu pa Jeová faze-m Rei. Já já, nhos ta ben resebe puder di spritu santu i nhos ta ser nhas tistimunha. Nhos bai prega na Jiruzalen, na Judea, na Samaria i na lugaris más lonji di Téra.’
Dipôs, Jizus subi pa Séu i un núven kubri-l. Se disiplus fika ta djobe pa riba, má Jizus dja baba pa Séu.
Disiplus sai di Monti di Olivera i es bai pa Jiruzalen. Sénpri es ta djuntaba na un sala na un primeru andar i es ta oraba. Es fika ta spéra pa Jizus da-s más orientason.
‘Es notísias sábi di reinu ta ben ser pregadu na mundu interu, pa sirbi di tistimunhu pa tudu nason; dipôs fin ta ben.’ — Mateus 24:14


text:
quinta-feira, 18 de outubro de 2012
Dia Nasional di Kultura y di Kumunidadis
KONPROMISU DI SKREBE KRIOLU KU IZIJÉNSIA (Facebook de 18.10.2012)
Na es 18 di Otubru, Dia Nasional di Kultura y di Kumunidadis, nha grandi ominájen ta bai pa nos Kultura, pa nos Língua, pa Eugénio Tavares, pa nos emigrantis y pa JÓVENS di Kabuverdi.
Nhu Eugénio Tavares é patronu di es Dia y, oji, el é aniversarianti. Nos kultura y nos língua é grandi sima mar, é largu sima séu, é inportanti sima nos Povu. Pa Nho Eugénio, ki foi un grandi ómi di kultura, un konbatenti pa afirmason di nos língua, N krê manifesta nha grandi rakonhisimentu pa si trabadju na luta pa pô nos língua y nos kultura riba la.
Na es okazion, tanbé, N krê rakonhise papel di emigrantis na dizenvolvimentu di nos Téra y agradise tudu jovens di Kabuverdi, na tiritóriu nasional y na Nason Global, pa ses papel na afirmason y valorizon di nos língua, através di SMS, di e-mails y di Facebook.
Oji, nu ten sertéza ma ofisializason di nos língua, onbru-onbru ku purtugês é un projétu ki dja ka ten tadju. Y si nu ta fla kel-la, é sobritudu trokadu atitudi di nos jóvens ki ja asumi nos língua ku forsa, ku entusiasmu y ku diterminason.
Ku un perkursu di más di 30 anu di rafleson sobri nos língua, N ta xinti lijitimidadi di partilha ku jóvens un algun frutu di es perkursu. Ningen ka obrigadu konkorda, mas ken ki obi-m, é un konsdju di amigu, amigu di nos Povu, di nod kultura, di nos língua.
Kriolu ta funsiona ku un strutura própi, ku nórmas y régras gramatikal ki ta emerji di si própi índoli (manear di ser). Si el ka purtugês, nu ka pode sa ta papia-l ku strutura di purtugês.
Kusa ki N krê pidi jovens é pa es kontinua ta uza nos língua ku kel mesmu forsa y diterminason sima es fase ti oji. Entritantu, é bon ki es komesa ta fase pilotájen di testu ki es ta skrebe, sima ta kontisi óki es ta skrebe na purtugês.
É difísil kusa ki N sa ta pidi pamodi, Ken ki ka studa kriolu, é konprensível ki el ka konxi, splisitamenti, nórmas y regras di si funsionamentu gramatikal.
Na es post, N ka pode pâpia-nhos di tudu régras gramatikal. Li, nha konsedju ta razumi na kuatu kiston fundamental:
1. Sénpri ki nhos skrebe un testu, nhos lé-l, peluménus un bês, pa odja si palavras igual sta skritu di mesmu manera ;
2. É prisizu dilimita jeografia di palavras. Sima nhos sabe, na língua ten sujeitu, predikadu y konplementus. Tudu es debe sta ben dilimitadu. Frazi: «N krebu- txeu», ka pode ser skritu «Nkrebu txeu»; di mesmu manear, frazi: «da-m», ka pode ser «dan».
3. Krioulu ka ten jéneru na seris inanimadu. Nton, na variedadi di santiagu, N ta fla «mudjer bunita» ki é un ser animadu, undi jéneru ta izisti, mas N ta fla «kamisa branku» (y nãu «kamisa branka»), pamodi kamisa é inanimadu.
4. Na kriolu, morfolojia di singular y di plural ten régras. Plural, normalmenti ta fasedu ku un kuantitivu numeral (dôs, três, kuatu…), ô ku un diterminanti ô spreson ki ta marka kuantidadi (txeu, un monti, un róda, un data...). Na es kazus, ka ten dizinénsia «s, is»: dôs kabra; txeu algen; un monti di livru». É eradudu fla: «dôs kabras, txeus algens, un monti di livrus».
Entritantu, na frazis undi ka ten ninhun kuantitativu, nu pode uza dizinénsia «s» ô «is»: kazas di Praia; mudjeris di Kabuverdi .
Pa Ken ki krê aprofunda más, pode konsulta kalker un di kes kuatru ensaius gramatikal ki dja N publika: Diskrison Strutural di Língua Kabuverdianu, 1982; O Crioulo de Cabo Verde – Introdução à Gramática, 1996 (1995); Le Créole du Cap-Vert: Étude Grammaticale Descriptive et Contrastive, 2000; O caboverdiano em 45 Lições, 2002. Na romansi Odju d’Águ, 2009 (1987) pode djuda, tanbe, na intiririzason di alguns normas di gramátika.
Un téta rixu pa nhos tudu, na es Dia Nasional di Kultura y di Kumunidadis.
Subscrever: Mensagens (Atom)


text:
PERGUNTA 6
Kuzê ki N debe faze pa N ka dexa kolégas manda na mi?
KUZÊ KI BU TA FAZEBA?
Imajina kel situason li: Brunu xinti bariga ta korta-l kantu el odja dôs koléga di skóla ta txiga pértu di el. Na kel simana li dja es tenta pô-l fuma dôs bês. Kel-li dja é tirseru bês ki es sta ta tenta-l ku sigaru.
Kel primeru koléga fla-l:
“Pamodi ki bu sta li bo sô, môs? N tene un kuza fixi pa bo!”
Se koléga da-l un palmadinha na kósta, mete mô na bolsu, tra sigaru i da Brunu.
Kantu Brunu odja-l ku sigaru na mô, agó ki bariga korta-l.
Brunu fla: “Diskulpa-m, má dja N flaba bo ma mi N ka ta. . .”
Kel sugundu koléga fla-l: “Dexa di ser kobardu, môs!”
Brunu fitxa koraji el fla: “Mi é ka kobardu!”
Kel sugundu koléga nbrasa Brunu i fla-l kétu na obidu: “Sprimenta môs, kel-li é ka nada”.
Kel primeru koléga poi sigaru pértu róstu di Brunu i fla-l: “Mante fixi môs, ningen ka ta sabe. Ta fika sô entri nos.”
Si bo éra Brunu, kuzê ki bu ta fazeba?
PARA I BU PENSA!
Kolégas di Brunu pensa dretu antis di es kumesa fuma? É es ki disidi fuma? Talvês nau. Txeu bês es ta faze-l pamodi es ta dexa otus algen manda na es. Pa es faze párti di grupu es ta bira ta faze kel ki kolégas ta faze. Asi, es ta dexa kolégas kontrola ses vida.
Si bu sta na un situason sima kel-li, kuzê ki bu pode faze pa bu ka dexa bus koléga manda na bo?
PRIPARA
Bíblia ta fla: ‘Algen spértu ta odja prigu i el ta sukundi, má kes algen ki ka ten spiriénsa ta bai simé i es ta kanba na prublémas.’ – Provérbios 22:3.
Txeu bês, bu pode odja prigu antis di kontise. Pur izénplu, imajina ki bu odja un grupu di koléga di skóla ta fuma. Si bu da kónta di kuzê ki pode kontise, bu ta sta más priparadu pa lida ku kel situason.
PENSA
Bíblia ta fla: ‘Mante bon konsénsia.’ – 1 Pedro 3:16.
Pergunta bu kabésa: ‘Modi ki N ta xinti si N faze kuzas ki otus algen ta faze?’ É verdadi ki bus koléga pode fika kontenti ku bo pa algun ténpu. Má dipôs, modi ki bu ta xinti? Bu ta dexa di ser kel tipu di algen ki bo é i di faze kuzas ki bu ta kridita na el, sô pa bus koléga fika kontenti ku bo? – Êxodo 23:2.
DISIDI
Bíblia ta fla: ‘Algen ki ten sabedoria ta aji ku kuidadu’. - Provérbios 14:16.
Más sédu ô más tardi, nu ten ki toma un disizon i lida ku rezultadu di kel disizon. Bíblia ten izénplu di ómis ki toma bons disizon, sima Juzé, Jó i Jizus. Tanbê nu ta atxa izénplu di ómis ki ka toma bons disizon, sima Kain, Izaú i Judas. I bo, ki disizon bu ta toma?
Bíblia ta fla: ‘Aji ku lialdadi.’ (Salmo 37:3) Si bu pensa sénpri na rezultadus di faze un kuza, bu ta odja ma é ka difísil mante bu puzison. Si bu faze si bu ta xinti midjór.
Ka bu preokupa, bu ka meste da bus koléga un monti splikason. Basta bu fla-s NAU, ku róstu sériu. Pa bu mostra klaru ma bu ka sta muda di ideia, bu pode fla-s:
“Ka bu konta ku mi!”
“N ka ta faze kes kuza li!”
“Na modi! Bu konxe-m dretu!”
Pa bus koléga ka manda na bo, bu meste prende responde. Si bu responde lógu i di un manera ki ta mostra klaru ma bu ten sertéza di kuzê ki bu sta fla, bu pode fika spantadu di odja ma bus koléga ta dexa-u en pas.
MODI KI BU TA LIDA KU TRÓSA
I si bus koléga faze-u trósa? Si es fla-u: “Kuzê ki sta ta pasa, bu tene medu?” Kel-li é un manera di kolégas tenta manda na bo. Modi ki bu pode responde? Peloménus di dôs manera.
Bu pode entra na ses jogu. Pur izénplu bu pode fla-s: “Bu ten razon, N tene medu!” Dipôs splika pamodi.
Pasa bóla pa ses ladu. Splika pamodi ki bu ka krê faze kuzê ki es sta fla-u i djuda-s pensa. Pur izénplu bu pode fla-s: “N ta atxa ma bo é spértu dimás pa sta ta fuma!”
Si bus koléga kontínua ta faze-u trósa, sai di djuntu ku es! Lenbra, kada bês ki bu fika más txeu djuntu ku es, ses influénsia ta bira más txeu i más fórti. Má si bu ka fika djuntu ku es, bu sta ta mostra ma bu ka ta dexa otus algen muda kel tipu di algen ki bo é.
É verdadi ki bu ka ta konsigi sukundi di bus koléga pa es ka tenta manda na bo. Má bu pode disidi kuzê ki bu krê faze, mante bu puzison i ka bu dexa-s kontrola-u. Disizon sta sénpri na bu mô! – Josué 24:15.


text:
KAPÍTLU 8
Kuzê ki é Reinu di Deus?
1. Ki orason famozu nu sta ben pâpia di el gósi?
MILHONS di algen konxe kel orason famozu ki ta txomadu Pai-Nosso. Jizus uza es orason pa inxina se disiplus modi ki es debe faze orason. Kuzê ki el pidi na es orason? I pamodi ki es orason é inportanti pa nos oji?
2. Ki três kuza inportanti Jizus inxina-nu pidi na orason?
2 Jizus fla: ‘Nton, nhos faze orason asi: ‘Nos Pai ki sta na Séu, pa bu nómi ser santifikadu. Pa bu Reinu ben. Pa bu vontadi fazedu na Séu, asi tanbê na Téra.’’ (Lé Mateus 6:9-13.) Na komésu di orason di Pai-Nosso Jizus inxina-nu pidi três kuza: (1) pa nómi di Deus ser santifikadu, (2) pa Reinu di Deus ben i (3) pa vontadi di Deus fazedu na Séu asi tanbê na Téra. Pamodi ki Jizus inxina-nu pidi kes três kuza li na orason? — Djobe párti PRENDE MÁS nu 20.
3. Kuzê ki nu meste sabe sobri Reinu di Deus?
3 Dja nu prende ma nómi di Deus é Jeová. I dja nu odja kal ki é vontadi di Deus pa nos i pa Téra. Má kantu Jizus inxina-nu pidi pa Reinu di Deus ben, kuzê ki el krê flaba? Gósi nu ta ben prende kuzê ki é Reinu di Deus, kuzê ki el ta ben faze i modi ki el ta ben santifika nómi di Deus.
KUZÊ KI É REINU DI DEUS?
4. Kuzê ki é Reinu di Deus? Kenha ki é Rei di es Reinu?
4 Jeová kria un govérnu na Séu i el skodje Jizus pa ser Rei. Bíblia ta txoma es govérnu di Reinu di Deus. Jizus é ‘Rei di kes ki ta reina i Sinhor di kes ki ta manda.’ (1 Timóteo 6:15) Jizus é kapás di governa midjór ki kalker governanti umanu, i el ten más puder ki tudu governantis djuntadu.
5. Na undi ki Reinu di Deus ta fika? Kuzê ki el ta ben governa?
5 Dipôs di 40 dia ki Jizus resusitadu, el volta pa Séu. Txeu ténpu dipôs, Jeová skodje-l pa ser Rei di se Reinu. (Atos 2:33) La di Séu, govérnu di Deus ta ben governa Téra. (Apocalipse 11:15) É pur isu ki Bíblia ta txoma Reinu di Deus di ‘Reinu di Séu.’ — 2 Timóteo 4:18.
6, 7. Pamodi ki Jizus é midjór ki kalker rei umanu?
6 Bíblia ta fla ma Jizus é midjór ki kalker rei umanu pamodi ‘nunka el ka ta móre.’ (1 Timóteo 6:16) Tudu governantis umanu ta móre un dia, má Jizus nunka ka ta móre. Tudu kuza dretu ki Jizus ta ben faze pa nos ta ben dura pa tudu ténpu.
7 Un profesia di Bíblia ta fla ma Jizus ta ben ser un Rei justu i ki ta mostra konpaxon. El ta fla: ‘I spritu di Jeová ta ben sta riba di el, spritu di sabedoria i di ntendimentu, spritu di konsedju i di puder, spritu di konhisimentu i di grandi ruspetu pa Jeová. I kel grandi ruspetu pa Jeová ta pô-l ta xinti sábi. El ka ta ben julga sô pa kel ki ta parse, nen el ka ta ben da reprenson sô pa kel ki el ta obi. El ta ben julga kes algen koitadu ô póbri ku justisa’. (Isaías 11:2-4) Bu ta gostaba di tinha un rei asi?
8. Modi ki nu sabe ma Jizus ka sta bai governa el sô?
8 Deus skodje alguns algen pa governa ku Jizus na Séu. Pur izénplu, na un karta ki apóstlu Polu skrebe Timóteo, el mostra ma es dôs skodjedu pa ba governa ku Kristu. Polu fla: ‘Si nu kontínua ta mante firmi, tanbê nu ta ba reina djuntu ku el’. (2 Timóteo 2:12) Má kantu algen sta bai governa djuntu ku Jizus?
9. Kantu algen ki sta ba governa ku Jizus? Na ki ténpu Deus kumesa ta skodje-s?
9 Na kapítlu 7 di es livru nu prende ma, apóstlu Juan tevi un vizon undi el odja Jizus kómu Rei na Séu djuntu ku 144 mil algen ki tanbê éra rei. Kes 144 mil é kenha? Juan splika ma es ‘ten nómi [di Jizus] ku nómi di se Pai skrebedu na tésta.’ Inda el ta fla: ‘É es ki sta sigi Jizus pa undi ki el bai. Es foi kes primeru kunpradu na mundu pa Deus.’ (Lé Apocalipse 14:1, 4.) Kes 144 mil é kristons fiel ki Deus skodje pa ‘ben reina Téra’ djuntu ku Jizus. Óras ki es móre, es ta resusitadu pa ba vive na Séu. (Apocalipse 5:10) Désdi ténpu di apóstlus, Jeová dja staba ta skodje kristons fiel pa faze párti di kel grupu di 144 mil algen ki ta ba governa.
10. Pamodi ki nu pode ten sertéza ma kes governanti ki Jeová skodje ta ben ntende-nu?
10 Jeová ta nporta tantu ku nos ki el skodje umanus pa governa ku Jizus. Jizus ta ben ser un bon governanti pamodi el ta ntende-nu. El sabe kuzê ki siginifika ser umanu i sufri. Apóstlu Polu fla ma Jizus sabe kuzê ki nu ta xinti, el pode ‘ntende nos frakézas’ i el foi ‘provadu di tudu manera sima nos, má el ka ten pekadu.’ (Hebreus 4:15; 5:8) Kes 144 mil tanbê sabe modi ki nu ta xinti. I es luta ku inperfeson i duénsa. Nton, nu pode ten sertéza ma Jizus ku kes 144 mil ta ntende modi ki nu ta xinti i prublémas ki nu ten ki lida ku es.
KUZÊ KI REINU DI DEUS TA BEN FAZE?
11. Pamodi ki Jizus inxina se disiplus ora pa vontadi di Deus fazedu na Séu?
11 Jizus inxina se disiplus ora pa vontadi di Deus fazedu na Séu. Pamodi? Nu prende na kapítlu 3 ma Satanás, ki tanbê ta txomadu Diabu, rabela kóntra Jeová. Dipôs ki Satanás rabela, Jeová dexa Satanás kontínua ta mora na Séu pa un ténpu, djuntu ku se anjus mau ô dimónis. Nton, é ka tudu algen na Séu ki staba ta faze vontadi di Deus. Na kapítlu 10, nu ta ben prende más sobri Satanás i se dimónis.
12. Di ki dôs kuza inportanti Apocalipse 12:10 ta fala di el?
12 Bíblia ta splika ma lógu dipôs ki Jizus bira Rei di Reinu di Deus, el ta kumesaba un géra kóntra Satanás. (Lé Apocalipse 12:7-10.) Apocalipse 12:10 ta fala di dôs kuza rei di inportanti ki kontise. Primeru, Jizus bira Rei i Reinu di Deus kumesa ta governa. Sugundu, Satanás tradu fóra di Séu i el botadu pa Téra. Sima nu ta ben prende, kes dôs kuza li dja kontise.
13. Modi ki kes anju fiel xinti kantu Satanás botadu fóra di Séu?
13 Bíblia ta mostra ma kes anju fiel fika rei di kontenti dipôs ki Satanás ku se dimónis botadu fóra di Séu. Apocalipse 12:12 ta fla: ‘Nhos fika rei di kontenti, ó Séu, i nhos ki ta mora na el!’ Gósi na Séu ten pas ku armonia, pamodi tudu algen ki sta la, sta ta faze vontadi di Deus.
14. Kuzê ki Satanás sta faze dipôs ki el botadu di Séu?
14 Má situason na Téra é konpletamenti diferenti. Kuzas rei di mariadu sta ta kontise ‘pamodi Diabu dixi pa Téra’ i el sta ‘xeiu di raiba, pamodi el sabe ma falta-l poku ténpu.’ (Apocalipse 12:12) Satanás sta uma xatiadu! El botadu fóra di Séu i el sabe ma ka ta dura el ta ben kabadu ku el. El sta faze tudu kel ki el pode pa poi tudu algen na mundu ta sufri i ku vida xeiu di prublémas.
15. Kal ki é vontadi di Deus pa Téra?
15 Má vontadi di Deus pa Téra ka muda. Ti inda el krê pa umanus perfetu vive pa tudu ténpu na paraízu na Téra. (Salmo 37:29) Modi ki Reinu di Deus ta ben poi kel-li ta kontise?
16, 17. Kuzê ki Daniel 2:44 ta fla-nu sobri Reinu di Deus?
16 Daniel 2:44 ta fla: ‘Na ténpu di kes rei, Deus di Séu ta ben traze un reinu ki ka ta kaba nunka más. I kel reinu li, ka ta pasa pa mô di ninhun otu povu. El ta disfaze i el ta kaba ku tudu reinu di mundu, i el própi ta fika pa tudu ténpu.’ Kuzê ki kel profesia li ta inxina-nu sobri Reinu di Deus?
17 Primeru, el ta fla-nu ma Reinu di Deus ta governa na ‘ténpu di kes rei’. Kel-li krê fla ma otus govérnu ta izistiba na Téra óras ki Reinu kumesaba ta governa. Sugundu, el ta fla-nu ma Reinu di Deus ta ben dura pa tudu ténpu i nunka más ninhun govérnu ka ta fika na se lugar. I tirseru, ta ben ten un géra entri Reinu di Deus i govérnus di mundu. Reinu di Deus ta ganha géra i el ta fika ta governa Téra el sô. Téra ta ben ten midjór govérnu ki pode ten!
18. Modi ki ta txomadu kel géra entri govérnus di ómi i Reinu di Deus?
18 Má, modi ki Reinu di Deus ta ben kaba ku govérnus di ómi i fika na ses lugar? Govérnus ta ben luta kóntra Reinu di Deus. Pamodi? Pamô dimónis ta ben ngana ‘reis di tudu Téra, pa djunta-s pa kel géra di grandi dia di Deus, Tudu-Poderozu.’ Es géra ta txomadu Armajedon. Dipôs ki Reinu di Deus ganha géra el ta ben governa Téra interu. — Apocalipse 16:14, 16; djobe párti PRENDE MÁS nu 10.
19, 20. Pamodi ki nu meste pa Reinu di Deus governa Téra?
19 Pamodi ki nu meste di Reinu di Deus? Pa peloménus três motivu. Primeru, nos é pekador, nton nu ta fika duenti i nu ta móre. Má Bíblia ta fla ma na Reinu di Deus nu ta ben vive pa tudu ténpu. João 3:16 ta fla: ‘Pamodi Deus ama mundu di tal manera ki el da se Fidju unijénitu, pa tudu kenha ki mostra fé na el ka ser distruídu, má pa ten vida itérnu.’
20 Sugundu, nu meste di Reinu di Deus pamodi nu sta vive na un mundu xeiu di algen mau. Es ta konta mintira, es é dizonéstu i es ta konporta mariadu. Nu ka ta pode faze nada ku es, má Deus ta promete kaba ku es. Pesoas ki ta kontínua ta faze kuzas mariadu ta distruídu na Armajedon. (Lé Salmo 37:10.) Tirseru, nu meste di Reinu di Deus pamodi désdi komésu govérnus di ómi ten stadu ta mostra ma es é fraku, es é mau i es ta ngana-nu. Es ka ta djuda pesoas obi ku Deus. Bíblia ta fla ma ‘ómi ta manda na ómi pa se disgrasa.’ — Eclesiastes 8:9.
21. Kuzê ki Reinu di Deus ta ben faze?
21 Dipôs di Armajedon, Reinu di Deus ta ben faze vontadi di Deus na Téra. Pur izénplu, el ta ben tra Satanás ku se dimónis di Téra. (Apocalipse 20:1-3) Reinu di Deus ta ben uza resgati pa kaba ku duénsa i mórti. Tanbê tudu algen ki obi ku Jeová ta ben vive na Paraízu pa tudu ténpu. (Apocalipse 22:1-3) Reinu ta ben santifika nómi di Deus. Kuzê ki kel-li krê fla? Kel-li krê fla ma óras ki govérnu di Deus ben governa Téra, tudu algen ta ruspeta i ta onra Jeová. — Djobe párti PRENDE MÁS nu 21.
KI TÉNPU KI JIZUS BIRA REI?
22. Modi ki nu sabe ma Jizus ka bira Rei kantu el staba na Téra ô lógu dipôs ki el subi pa Séu?
22 Jizus ka kumesa ta governa kantu el staba na Téra. Nu sabe kel-li pamodi el inxina se disiplus ora: ‘Pa bu Reinu ben.’ Kel-li ta mostra ma govérnu di Deus ta binha na futuru. Primeru Jeová faze se govérnu i dipôs el faze Jizus Rei. Má Jizus bira Rei lógu ki el subi pa Séu? Nau. El tevi ki spéra. Algun ténpu dipôs ki Jizus resusitadu, Pedru ku Polu splika ma profesia di Salmo 110:1 ta kunpriba na Jizus. Na kel profesia li Jeová fla: ‘Xinta na nha ladu direita, ti ki N poi bus inimigu baxu di bus pé’. (Atos 2:32-35; Hebreus 10:12, 13) Nton, kantu ténpu Jizus tinha ki speraba pa el bira Rei?
Reinu di Deus ta ben faze vontadi di Deus na Téra
23. (a) Ki ténpu ki Jizus kumesa ta governa kómu Rei di govérnu di Deus? (b) Kuzê ki nu ta ben prende na kapítlu 9?
23 Jizus bira Rei na anu 1914. Txeu ténpu antis di anu 1914, un grupu di kriston ntende ma kel anu ta sérba inportanti na profesia di Bíblia. Kuzas ki sta kontise na mundu désdi anu 1914 ta mostra ma es tinha razon. (Salmo 110:2) Lógu dipôs ki Jizus bira Rei, Satanás botadu pa Téra, i gósi ‘el sabe ma falta-l poku ténpu.’ (Apocalipse 12:12) Na kapítlu 9, nu ta ben odja otus próva ma nu sta ta vive na kel ‘poku ténpu’ ki Satanás ten. Tanbê nu ta ben prende ma ka ta dura, Reinu di Deus ta ben poi vontadi di Deus fazedu na Téra. — Djobe párti PRENDE MÁS nu 22.


text:
segunda-feira, 10 de setembro de 2012
Si nu kontra
Em resposta a este poema de Artemisa Ferreira:
Si bu rabadidja tinha denti
Nha tonton ta serba buraxa:
Pa bu nhemel, pa bu nhemel, pa bu nhemel...,
Inda ki bu foga na bu kuspinhu,
Nta volta txusiba bó el na boka:
Bu ta nhemel ti bu disanima,
Bu ta pidiba diabu pa kaba ku mundo,
Ma, bu ta nhemeba el.
Imagina nton s'é teni kola,
K'é bai t'é trankau na fundu,
La na retxetxé:
Bu ta odja lua,
Bu ta odja sol,
Bu ta odja strela,
Ti bu dilira,
Ma nta trankaba bo el.
Ora ki kabesa fika kabesona,
Si kel bomba bai ti spludi dentu-l bo,
Sol ka nasi,
Nem hora ka ta kaba,
Mutu menus lua:
É bu katota ki ta sta
Ta basa kabadura
Djuntu ku dimeu!
[imagem]
2 comentários:
Makriadu i desaforadu/ Abrunucia ku lantuna/ ki padri bentura benci, e fla krus kredu menti di xuxuResponderEliminar
santanaz... ki ruspetu bira bardolega kumida kabra. makriadu mucinho makriadu si... odja ki tem mininu ki ta odja...Respostas
Sima nhu skrevi Jorge,Eliminar
Dal pó, é li k'é txon de massapé ;)


text:
TIZORUS DI PALAVRA DI DEUS | ISAÍAS 11-16
Konhisimentu di Jeová ta ben intxi Téra
Modi ki kel profesia li aplika na kes israelita
Israelitas ka xinti médu di animal runhu ô di ómis ku konportamentu sima di animal runhu kantu es staba na kaminhu ta sai di Babilónia nen kantu es txiga na ses téra. — Esd 8:21, 22
Modi ki kel profesia li ta aplika na nos ténpu
Konhisimentu di Jeová ta muda nos manera di ser. Pesoas ki antis éra violéntu bira mansu. Konhisimentu di Deus dja kria un paraízu spritual na mundu interu. Kel-li krê fla ma povu di Jeová ta vive unidu i na pas ku kunpanheru.
Modi ki kel profesia li ta ben kunpri na futuru
Téra interu ta ben bira un lugar suguru, un paraízu xeiu di pas sima Deus kreba na komésu. Ninhun kriatura, nen umanu ô animal ta ben ser un prigu.
Polu muda pamodi konhisimentu di Deus
El éra un farizeu, pur isu el ta konportaba sima un animal runhu. — 1Ti 1:13.
El muda se manera di ser pamodi konhisimentu izatu ki el ganha. — Col 3:8-10.


text:
Danny José Lopes é akuzadu di mata si madradrasta di 72 anu di idade...
Danny José Lopes (esquerdo na foto) ta moraba ku Julia nun caza na West Bridgewater, un pequeno sidadi na estado di Massachussets, undi es idoza di 72 anos di idade foi enkontradu sen vida dia domingo di tardi…
Di akordu ku relatorio di polisia Julia foi brutalmenti asasinada ku golpi di lenha na kabesa. Krimi kontisi provavelmenti sexta-fera di noti, di akordu ku telefonema di un primo di Danny ki tchoma polisia pa aviza ma possivelmenti Danny tinha matadu si madrasta.
Polisia dipos di diskubri korpu logu lansa un alerta di kaptura kontra Danny Lopes y atraves di si telemovel ê foi localizadu na kaza di si primo Alex Monteiro na sidadi di Norte Providence, na estado di Rhode Island…Foi la ki Danny foi prezu mostra sen rezistensia es segunda-fera di parmanhan. Ê aprezentadu na justisa komu fugitivo ê debi rispondi komu unico suspeito de es terrivel homicidio.
CABO-VERDIANOS TA MANTI UNIDOS…
Si ki un ses vizinha ta fla : Cabo-verdianos ta manti unidos na alegria y na tristeza, na sabura y na dor… Ê talvez pur isu ki ê fla ma Julia da Danny sempri kel apoio, mesmu sabendo ma talvez ê staba otu bes ta konsumi droga….E ta diskrevi Julia komu un sinhora simpatica y alegre, embora di poku palavras pamodi ê ka ta matu papiaba inglez. Kuantu a Danny e ta diskrevel komu un “bom rapaz” ki gostaba y ki ta trataba Julia komu si mai. Ê pur isu ki es notisia panhal di surpreza.
Danny ten 34 anos di idade y ê ta trabadjaba antis ku kriansas defisientes. E ta moraba ku Julia na un kaza + ou – izuladu na Columbus Avenue , na West Bridgewater. Fonte:ok


text:
segunda-feira, 15 de fevereiro de 2016
Si ka badu ka ta biradu ma…
Bira i sabe…
Tchiga i sabe…
Ma bira pa torna parti … Temp ka ta ser suficient pa aproveita td temp perdid.
Kada abrase, cad beiju é um tentativa di compesa algo perdid, um alegria pa oportunidade di vivé um grand moment e é um esforso pa guarda i leba pa hora ku sodad apert.
Hora di parti… kel nó na garganta!
Kel apert na pet!
Até kaundo?
Kant passa mal? Kant passa bem?
E kuse k regress ta guardam….
Paula Ribeiro
Subscrever: Enviar comentários (Atom)


text:
Tcheka ta subi Palasiu
Tcheka Andrade ta da un spetaklu es sabado, lá na Patio di palasiu di Kultura Ildo Lobo, 10 ora di noti. É ka ta sta el só, ma kumpanhadu di Kizó Oliveira (baxu), Raul Ribeiro (bataria) y Hernani (guitarra). Tcheka ta prizenta alguns komposison di sé primeru disku, Argui, y otus di sé novu CD, Nu bem Monda, ki debi ta sai na Abril. Ka ta da pa perdi: dja tem tenpu ki Tcheka ka toka li na Praia, okupadu ki é sta ku prumovi sé arti na stranja. Spetaklu di sabado ta promovedu pa Sofia Ciber/Tera.


text:
Marlene Miranda ta korri risku di pasa si vida nun kadera di rodas, enkuantu sta prepardadu funeral di Ailton Gonçalves
Ailton Gonçalves ê kel joven kriolu ki foi mortu a tiro sexta-fera di noti nun rua di Dorchester, na área di Boston, na Merka. Ailton era fidju di Nona ku Tito Gonçalves, cabo-verdianos rezidentes na Merka natural di Ponta Verde, ilha do Fogo. El ê + un kriolu vitima di violencia di gang nun cidade ki sta torna kada vez + violentu y inseguro.
Familiares y amigos podi bai dispidi di Ailton es dia domingo nun cerimonia fúnebre ki ta realizadu a-partir di 11 hora di parmanhan na George Lopes Funeral Home, 821 Cummins Highway, Mattapan, MA.
MARLENE MIRANDA NA KADERA DI RODAS...
Marlene foi kel otu vitima di es mesmu tiroteio di sexta-fera di noti na Dorchester. Segundo testemunhas ê staba na lugar erradu na hora erradu. Marlene foi apanhadu na fogu cruzadu entre kes 2 grupos rival y ê foi atingidu pa 7 tiros ki kebral pé y dexa markas profundu na otus parti di corpo.
Dipos di alguns dias ta luta kontra morte es joven di 31 ano, natural di Saltos, ilha do Fogo, dipos di alguns dias na stadu di koma Marlene finalmenti “desperta” es tersa-fera mas noticia ki médicos dal ê ka mutu animador : Un bala atingi si coluna vertebral y provavelmenti ê ta ben pasa restu di si vida paraplégica nun kadera di rodas.
Marlene, ki familia y amigos ta elogia komu un pessoa trankuila na si lugar, Marlene Miranda ten un fidju menor pa kria dipos di ê perdi si marido dja ten alguns anos també vitima di violencia na Boston. fonte:ok


text:
LISON 71
Jeová proteje Jizus
Na un téra ki ta fikaba na orienti di Israel, pesoas ta kriditaba ma strélas ta giaba es. Un dia di noti, alguns ómi di Orienti odja un kuza ki ta parseba ku un stréla ta movimenta na séu i es sigi-l. Kel “stréla” leba-s pa Jiruzalen. Kes ómi kumesa ta pergunta gentis: ‘Undi ki sta kel mininu ki ta ben ser rei di judeus? Nu ben faze-l un omenájen.’
Kantu Eródis, ki éra rei di Jiruzalen, obi-s ta pâpia di novu rei, el fika uma xatiadu. El pergunta xéfis di saserdótis: ‘Undi ki ta ben nase kel mininu ki ta ben ser rei?’ Es fla-l: ‘Profétas dja flaba ma el ta naseba na Belen.’ Nton, Eródis manda txoma kes ómi di Orienti i el fla-s: ‘Nhos bai Belen i nhos djobe kel mininu. Dipôs nhos ben fla-m undi ki el sta. Mi tanbê N krê bai faze-l un omenájen.’ Má éra mintira.
Kel “stréla” kumesa ta movimenta otu bês. Nton kes ómi sigi-l ti Belen. “Stréla” para riba di un kaza i kes ómi entra la. Es atxa Jizus ku se mai Maria. Es poi duedju na txon i es da-l oru, djuntu ku uns kuza ki ta txeraba sábi ki txomaba olíbanu ku mira. Má, é Jeová ki manda kes ómi pa bai djobe Jizus? Nau.
Na kel dia di noti, Jeová fla Juzé na un sonhu: ‘Eródis krê mata Jizus. Panha bu mudjer ku bu fidju i nhos fuji pa Ijitu. Nhos fika la ti ki N fla nhos pa nhos ben.’ Kel óra, Juzé ku se família bai pa Ijitu.
Jeová fla kes ómi di Orienti pa ka volta pa Eródis. Kantu Eródis da kónta ma es ka volta, el fika uma xatiadu. Dja ki el ka konsigi atxa Jizus, el manda mata tudu mininus ki talvês tinha mésmu idadi ki Jizus. Má es ka mata Jizus pamodi el staba na Ijitu.
Dipôs, Eródis móre. Jeová fla Juzé: ‘Gósi nhos pode volta.’ Juzé ku Maria i Jizus, bai pa Israel i es mora na sidadi di Nazaré.
‘É si ki ta kontise ku palavra ki sai di nha bóka, sen falta el ta kunpri obijetivu ki N manda-l pa el.’ — Isaías 55:11


text:
Bu ta gostaba di lé es artigu na %%?
Folhetu di studu pa runion 'Vida i pregason' | Novénbru di 2016
Kel jóven sulamita é un izénplu ki merese ser imitadu
Kuzê ki faze-l ser un grandi izénplu pa kes algen ki ta adora Jeová?
2:7; 4:12
-
El mostra sabedoria i el spéra ti ki el xinti amor di verdadi.
-
El ka ta dexaba otus algen pô-l ta xintiba amor pa kalker algen.
-
El éra umildi, sinplis i séria.
-
El ka ta dexaba ningen kunpraba se amor ku oru ô ku ilojiu falsu.
Pergunta bu kabésa:
‘Ki kualidadi di jóven sulamita N debe imita?’
Manda pa otu algen
Manda pa otu algen
FOLHETU DI STUDU PA RUNION 'VIDA I PREGASON'
Kabuverdianu
Kel jóven sulamita é un izénplu ki merese ser imitadu
https://assetsnffrgf-a.akamaihd.net/assets/m/202016413/univ/art/202016413_univ_sqr_xl.jpg


text:
LISON 6
Oitu algen salva na Dilúviu
Nué entra na arka djuntu ku se família i kes animal. Jeová fitxa pórta i txuba kumesa ta kai. Txobe tantu txeu ki arka kumesa ta boia riba di agu. Téra interu fika xeiu di agu. Tudu kes algen mau ki staba fóra di arka móre. Má Nué ku se família staba salvu déntu di arka. Bu ta konsigi imajina modi ki es staba kontenti pamodi es obi ku Jeová?
Txobe 40 dia ku 40 noti i dipôs para. Agu ba ta dixi poku-poku ti ki arka para riba di un monti. Má Nué ku se família ka podia saíba di arka pamodi inda staba txeu agu pa tudu lugar.
Agu ba ta seka poku-poku. Nué ku se família pasa más di un anu déntu di kel arka. Dipôs Jeová fla-s pa es pode sai di arka. Ka tinha ningen mau más. Nué ku se família fika txeu kontenti pamodi Jeová salva-s. Pur isu, es faze un oférta pa Jeová.
Jeová fika kontenti ku kel oférta. El promete ma nunka más el ka ta distruíba mundu ku un dilúviu. Kómu sinal di se promésa el poi ta parse primeru arkuíris. Dja bu kustuma odja un arkuíris?
Tanbê Jeová fla Nué ku se família pa ten fidjus i pa intxi Téra.
“Nué entra na kel grandi barku ki ta txomadu arka. Nton ben un grandi txuba ku txeia ki kaba ku tudu es ki ka staba na arka.” — Lúkas 17:26, 27, BPK


text:
Bu sabi ma mi nsta desposto dexaba tudu pa traz pam viveba cu bo
"Oi Karol, bom dia, tudu dreto, inligou bu ka atende inca sabi pamodi, bu debi sta ta durmi, nligou pam flau ma hoje ncorda xeiu sodade bo, de nos 2, de bons momentos ki nu passa na Cabo verde, Portugal e na França...
Karol abo bu sabi ma bu marcam nha vida pa sempre pamodi inca sta consigui trau di nha cabeça. Bu fazem ranja otu mudjer mas mesmo assim inca consigue esqueceu.
Djuntu ku bo bu fazem esqueci mundu, bu fazem esqueci problema. bu proporcionam momentos ki te hoje nunca nvivel cu nha propi mudjer, nom so por isso , abo djo sta tatuado na nha mente e na nha coração també, mesmo assim dja bu ranja alguem nsabi mo fazel pa desaforo mas mesmo assim nta amau, nta amau di verdade nha baby.
Bu sabi ma mi nsta desposto dexaba tudu pa traz pam viveba cu bo, so ki bo ca quis mas mesmo assim co pensa ma indesiste de bo não, nta sperou tempo ki for, ano ki for pamodi djam sabi ma um dia certo mo ta torna ser de meu.
ps: nta spera mo ta respondem sms horas ki bu odja"
Nu ta fika ta aguarda resposta di Karol, mas dexanu sabi na comentario, Kuze ki Karol responde....


text:
n’ben odja man dexa di amal i fazi sexo kol torna pa mi un verdaderu kalvário
“ Ola Onda Kriolu.
Sta 3 hora di parmanhan di es tersa-fera 04 di Outubro i ti inda n’ka durmi, sono ka ta ben...Un passa dia interu ta txora laguas ki ka ta kaba... N’sta screbi pan odja si dor ta passa pamodi amor alves ta ponu ta kumeti erros ki nu ta ben rapendi...
Ami ê un mudjer di 42 anos mai di 2 fidjus ki dja sta grandi. N’ben pa Merka ku 17 anos, n’passa mizeria ku nha madrasta ki sempri fazen xinti ma n’staba a mais dentu ses caza.
Dipos n’ben konxi nha marido, un homem mutu mais bedju di ki mi mas era bai k’ol ou kontinua ta ser maltratada psicologicamenti pa nha madrasta dentu di caza di nha pai.
Ku tempu n’ben prendi ama nha marido y nu vivi mumentos realmenti feliz, mas dipos n’ben odja man dexa di amal i fazi sexo kol torna pa mi un verdaderu kalvário ki n’ka ta podi kumenta ku ninguen pa n’ka ser mal interpretada.
Até ki n’ben konxi un alguen ki ben da un novo sentido na nha vida, ki ben fazen odja ma ka bali pena ten un bon situason financeiro i ser infeliz na vida.... Es alguén ben enxinan ma vida ten ki disfrutadu no maximo i ma nu ten ki vivi novas experiencias.... Nha fidjos i nha familia nunka ka ta aceita es relason.... es kré pan ser sima es kré, i non sima min é...
Mi ku es pessoa nu kumesa ta sai i ta fazi prujetus pa hora ki nu bai vivi djuntu, prujetus pa futuro....
Un acredita na kada palavra ki ê flan, un larga nha marido pan ben vivi kel grandi storia di amor pa na fin é ben flan ma ê gosta tcheu di mi mas ma ê ten otu mudjer na si vida, un kantora ki é figura publica na Merka i na Cabo Verde i ma ê ka ta deta si carrera na lixo pa un aventura..... Es alguen figura publica ê un mudjer egocentrica i interesera ki ta pensa so na si cabesa, ki ka ta pensa na sufrimentu di otu alguén...
Un sta fazi es dizabafu pamodi dipos di nu sta djuntu un ano i meio goci es alguén ka sta atendi nha xamada i nen respondi nhas mensagi.... Caza kin renda pa nu bai mora dja ê squeci na undi ki fika ...
Y a-gó? Kuzé ki n’ta fazi pa alén di tchora?
Un ta agradeci tudu konsedju”
(NOTA DI EDITOR: Na mensagen ki ê screbi es kriola ta fla nomi di tudu intervenientes nes “triangulo amorozu”, incluindo nome di es kantora ki ê konxidu na kumunidadi. Por un kiston di etica OK omite nomes). fonte;ok


text:
Tertúlias no Palácio da Cultura Ildo Lobo
Primeru konbersu é oji, sobri situason di audiovizual na Kabu Verdi. Merkadu, produson, politikas, invistimentu, anbienti, futuru. Ku partisipason di produtoris, divulgadoris, insentivadoris, gentis di Kafuka sineklubi di Praia, realizadoris y publiku ki ta gosta di arti audiovizual.
Na dia 10, dibati é sobri funana, dia 17, jornalismu kultural y dipós, dia 24, ta papiadu di blues kabuverdianu. Objetivu é prumovi inkrontu di gerason ki ta fazé des tera motivu di orgulhu y sertéza. Dibatis di ideia, entre xperiensia y prespetiva, pa nu kria es kostumi di rifliti y xpresa sobri nos trabadju. Tudu sesta fera di més di Junhu, seti ora di noti, na Palásiu di Kultura Ildu Lobu. Na fin di konbersu ten muzika. Parsé!


text:
Intruduson di párti 2
Pamodi ki Jeová traze un dilúviu pa distrui mundu na kel ténpu? Géra entri ben ku mal kumesa sédu na stória di ómi. Alguns algen skodje ladu di mal, sima Adon ku Eva i ses fidju Kain. Má otus algen skodje ladu di ben, sima Abel ku Nué. Kuazi tudu algen na kel ténpu fika ta faze sô kuzas mariadu ti ki Jeová disidi kaba ku kel mundu mau. Kel párti li ta ben djuda-nu prende ma Jeová ta odja ki ladu ki nu ta skodje i ma nunka el ka ta dexa mal ganha ben.
NA ES PÁRTI
LISON 3
Adon ku Eva ka obi ku Deus
Pamodi ki kel arvi na meiu di jardin di Éden éra spesial? Pamodi ki Eva kume fruta di kel arvi?
LISON 4
Raiba pode ser prigozu
Deus seta oférta di Abel má el ka seta di Kain. Kantu kain da kónta, el fika ku raiba i el faze un kuza rei di mariadu.
LISON 5
Arka di Nué
Kantu kes anjus mau kaza ku mudjeris na Téra ses fidju éra uma grandi i violéntu. Violénsia staba na tudu lugar. Má Nué éra diferenti. El ta amaba Deus i el ta obiba ku el.
LISON 6
Oitu algen salva na Dilúviu
Dilúviu dura 40 dia i 40 noti. Nué ku se família pasa más di un anu déntu di arka, ti ki txiga ténpu di es sai.


text:
Na similhansa di Trisoranus passadu, Delta Cultura Cabo Verde (DCCV) partisipa na Workshop Football For Hope Adidas Exchange Programme 2017 ki dikori na Joanesburgo, Africa io Sul, riprisentadu pa kordenador di Prugramas Gilson da Costa. Iventu fasedu di 20 a 24 di Nuvenbru, undi ki partispa serka di 17 organizasões menbrus di redi streetfootballworld(sfw) a […]
União Europeia visita Centro de Educação Delta Cultura
Delegação di União Europeia na Cabo Verde, riprisentada pa si inbaixadora Sofia Moreira de Sousa, staba ta visita Centro de Educação Delta Cultura (CEDC) na passadu sexta-feira undi kês fika ta konxi mas dretu projetu di Delta Cultura, si funsionamentu, entri otus. Akunanhadu di alguns kulaboradoris di União Europeia i Variador di kultura i Disportou […]
Workshop di akrobasia
Desdi Outubru Ki Centro di Educação Delta Cultura (CEDC) oferesi pa kes partisipanti un workshop di akrobasia ku durason di 8 mês, keli é grasas a habilidadis akrobátikas di uma vuluntária Alemã, Jule Sophia Molitor. Jule Molitor kumesa fazi akrobasia desdi os 6 anos di idadi, na skola di Kunst-Kraft-Sportverein fundadu na 1954 na Mainz […]
Formason di Multimédia
Grasas a apoiu finaseru di Club 0,7 from the Austrian Ministry for Foreign Affairs, un trenu profissinal na ária di multimédia ki kumesa desdi 2 di Outubru na Centro di Educação D elta Cultura (CEDC) na Achada Tomás.Ku un total di 10 partisipantis ki sata ten un novu vison sobri mundu di fotografia i sobri […]
3ª Edison di Fórum “Futebol Pa Esperança”
Na kunprimentu di Obijetivu di Desenvolvimentu Sustentável (ODS), Delta Cultura Cabo Verde (DCCV) partisipa na Fórum di 2017 di Futebol Pa Esperansa na Kazan, Rússia, di 26 a 28 di Junhu di 2017. Fórum ki fazi parti di inisiativa “Futebol Para esperança” di FIFA ki djá sta na si 3ª edison, tendu sidu inisiadu na […]
Rilatório Final do 1º Anu di Jardin Infantil
Termina primeru anu di Jardin di Infânsia Delta Cultura. Un anu letivu xeiu di imusões, partilha, afetus, amizadi, kriatividadi, spontanidadi y di una aprendizagen mútua giganti. Abertu na mês di Sitenbru di 2016, no resebi 33 kriansas di 4 anus ki ben di famílias ku algun dificuldadis ekonómikas di Cidadi di Tarrafal. Pa primeiru bez, […]
Kolónia di Férias
Duranti 1(un) mês, di 03 a 30 de Julhu de 2017 dikori na Centro di Educação Delta Cultura (CEDC) kolónia di férias 2017 destinada a kriansas i jovens di referidu Centro. Projetu kolónia di férias é un iventu realizadu anualmenti, ki reúni mas di un sentena i meia di kriansas i jovens partisipantis di projetu […]
Workshop “Diferensa Pessuais”
Ku ajuda di vuluntária Laura Noné ki sta li na Delta Cutura a un més ta fasi vuluntariadu, é fasi un workshop sobri diferensas pisuais pa kriânsas i jovens di Centro, di 9 a 12 anu di idade. workshop ten komu obijetivu pa da kunhesimentu, rispeitu i diferenti diferensas sosiáis ( Cor Nasionalidadi, Riligion). foi […]
Kanpionatu di Futibol Femininu
A Bi-kanpion di rigional di Futibol di Rigion Norti (Delta Tarrafal), ekipa sénior feminino di Delta Cultura Cabo Verde), sta kuasi ta inisia mas un idison di rifiridu Kanpionatu. Ivento ki sta pa kumesa na Junhu i ekipa sata xinti ben priparadu…
Visita a Kampu di Konsentrason
Na passadu sexta-fera meninus i mininas di Centro tivi oportunidadi di visita Canpu di Konsentrason pés sabi di sua história, konxi ses celas i outus dipartamentus.
Sentenáriu di Município di Tarrafal
Centenário do Município do Tarrafal Skola Futibol Delta Cultura é grandi vencidor di torneiu di futibol entri skoles existentis na Tarrafal, es ganha tudo eskalon ki djuga i Delta Cultura gana trofeu di midjor djugador
Delta Cultura na jornal do Lycée Français Charles Lipierre
Dipos di Melanie Massiet tern konsigidu alguns materiais skolar pa mininus ki ta bem Centro duranti si período di voluntariadu, hoji a Delta Cultura no jornal do Lycée Français Charles Lipierre (Liceu Francês) na Lisboa.
Visita di Sr. Mário, un ex-emigranti Cabo-verdian
Ku kolaburason di Ana Cristina, Centro de Educação Delta Cultura ricebi un visita di Sr. Mário, un ex-emigrante Cabo-verdiano, ki ben konta nininus alguns di si experiência ku emigranti na Portugal i na França i sidadon na époka kolonial
Workshop di Primeirus Sokorrus
Hoxi tudu munitoris, vuluntariu y gestoris di Centro sta mas abilitadus i capaziz di lida ku situason ki di primeirus sokorrus distinadu pa kriansas i jovens ki ta frikuenta Centro tudu dia. tudo keli é grassas a mas un workshop fetu pa Enfermeira Sofia Correia, ki sta di passaguem na Centro di Educação Delta Cultura […]
Workshop di Vistuáriu
Na un forma di prendi basis i trukis di kustura, sata dicori pa 2 dias li na Centro un workshop ku kriânsas i jovens ki inda ka ten nada spiriensia na kustura ki kre da si primeru passo. workshop é fetu pa Melanie Massiet. un vuluntaria Francesa ki forma na design y moda i é […]


text:
cocaína, padjinha é di kes droga ki más tá consumidu na Cabo Verde.
Na conbersa ku alguns alguém ki tá costuma bendi droga, també faladu di kes ki tá bendi padjinha dja ki djuntu ku cocaína, padjinha é di kes droga ki más tá consumidu na país.
Monti di kes bendedor di padjinha flá ma tem txeu procura e saída dês substânsia. És fla inda ma és tipo di vida ka tá garantis um trabadju fixu, txeu bês és tá larga pá um tempu más és tá caba pá volta.
Um di kes motivus ki tá poi és jovem nês tipo de vida é necessidadi, pobreza e falta di trabadju, és fla ma bendi padjinha é úniku manera kes atxa de ganha dinheiro pés sustenta ses cabeça.É ses úniko manera de ganha algum dinheru pés sobrivivi, um otu jovem flá me dje tinha txeu tempo sem trabadja y é xinti obrigadu a comesa bendi padjinha más me ka um vida estável pmd mês tá ganha rêi de poku ku kela más ma tá dá pá desarasca dia. Cada tacu de padjinha tá custa 50 $00, ses consigui bendi 10 tá dá um total de 500$00 pá dia y é razon pá txeu dês fica satisfeitu y és flá ma nem tudo ki tá bendi ka tem mesmus necessidadi y stória de vida más é o ki txeu dês tem fetu.
Falta de trabadju y necessidadi de sustenta família é de kês motivus ki tá poi kes jovens li entra nês prátika ilícito, mesmu ku riscu dês bai pá cadia, txeu dês tem consiênsia de risku kês tá corri y di ilegalidadi dês atu, mas és fla mês ka tá deseja ser presu pamodi és tá tenta fazi algum cuza pés sobrivivi dja kes tem stadu txeu tempu tá djobi trabadju és ka tá atxa y ma mesmu ki ka é midjor soluson é úniku manera di sustentu kes tem, más mês ka tá consedja ninguém entra na kel vida lá.
f:Notícias do Norte/ DYPK


text:
PERGUNTA 9
N debe kridita na ivoluson?
KUZÊ KI BU TA FAZEBA?
Imajina kel situason li: Adilson sénpri kridita na Deus i ma é Deus ki kria tudu kuza. Má gósi el tene dúvida pamodi se prufesor di biolojia fla ma siênsia dja da próva ma tudu kuza ben di ivoluson. Má Adilson ka krê pasa vergónha frénti se kolégas. El fika ta pensa: ‘Si sientistas dja da próva ma ivoluson é verdadi, ken ki é mi pa N fla ma é kasí?’
Si bo éra Adilson, bu ta kriditaba na ivoluson sô pamodi ten livrus ki ta fla ma el é verdadi?
PARA I BU PENSA!
Pesoas ki ta kridita na kriason ô na ivoluson ta fla na kuzê ki es ta kridita, má es ka sabe dretu pamodi ki es ta kridita na el.
Alguns algen ta kridita na kriason sô pamodi es inxinadu na igreja.
Alguns algen ta kridita na ivoluson sô pamodi es inxinadu na skóla.
6 PERGUNTA KI BALE PÉNA ANALIZA
Bíblia ta fla: ‘Tudu kaza ten un algen ki faze-l, má ken ki faze tudu kuzas é Deus.’ (Hebreus 3:4) Bu ta atxa ma é simé?
TA FLADU: Tudu kuza ki ten na Séu ku Téra parse através di un grandi spluzon ki ta txomadu big bang.
1. Kenha ô kuzê ki faze kel big bang kontise?
2. Na kal ki ta da pa kridita: tudu kuza parse el sô ô ten un algen ki faze tudu kuza?
TA FLADU: Algen ben di animal.
3. Si algen ben di animal, sima makaku, nton pamodi ki intilijénsia di ómi ku makaku ten diferénsa sima di Séu pa Téra?
4. Pamodi ki ti kes fórma di vida más sinplis é rei di difísil nu ntende modi ki es fazedu?
TA FLADU: Ten próva ma tudu kuza ben di ivoluson.
5. Kes algen ki ta fla si, dja piskiza kel asuntu li dretu?
6. Kantu algen ki ta kridita na ivoluson sô pamodi es obi ta fladu ma ken ki é intilijenti ta kridita na ivoluson?
“Si bu sta ta anda na un florésta i bu atxa un kaza di madera bunitu, kuzê ki ta pasa-u pa kabésa: ‘Fórti bunitu! Kes pé di arvi kai di manera ki bira un kaza.’ Klaru ki nau! Ka ta da pa kridita na un kuza di kel-li. Nton nu debe kridita ma tudu ki ten na Séu ku Téra parse el sô?” – Júlia.
“Imajina ma algen fla-u ma na un fábrika ki ta fazedu livru kontise un spluzon i ma tinta spadja i bira un bon disionáriu. Bu ta kriditaba na un kuza di kel-li?” – Gwen.
PAMODI KI NU DEBE KRIDITA NA DEUS?
Bíblia ta insentiva-nu pa nu uza nos ‘kapasidadi di pensa.’ (Romanos 12:1) Kel-li krê fla ma nu ka debe kridita na Deus sô pamodi:
SENTIMENTU (N ta xinti ma izisti un ser más poderozu ki nos.)
INFLUÉNSIA DI OTUS ALGEN (Tudu algen na nha relijion ta pensa si.)
FAMÍLIA (Nha pai ku nha mai fla-m ma N debe kridita na Deus, é ka mi ki skodje.)
Envês di pensa si, bu debe ten motivus fórti pa bu kridita na algun kuza.
“Óras ki N sta na aula ta obi prufesor ta splika modi ki nos korpu ta funsiona, kel-li ta da-m sertéza ma Deus izisti. Kada párti di korpu ten se funson, mésmu kes más pikinoti. I tudu kes párti ta funsiona sen nu da kónta. Nos korpu ka ten konparason!” – Tereza.
“Óras ki N ta odja un prédiu rei di altu, un barku ô un karu, N ta fika ta pensa: ‘Ken ki faze-l?’ Ten ki ser un algen intilijenti pa faze un karu. Pur izénplu, tudu pésa ten ki sta ben armadu pa karu trabadja dretu. Si ten un algen ki faze karu, tanbê ten ki ten un algen ki faze nos korpu.” – Ricardo.
“Kada bês ki N ta studaba siênsia ta fikaba más difísil inda pa N kridita na ivoluson. . . . Pa mi, kridita na ivoluson ta iziji más fé di ki kridita na un Kriador.” – António.
PA BU PENSA
Mésmu dipôs di txeu anu ta faze piskiza sobri ivoluson, ti inda sientistas ka txiga un akordu sobri es tioria. Si nen sientistas, ki ta fladu ma ten más konhisimentu sobri es asuntu, ka ta konkorda ku kunpanheru, é eradu bu ten dúvida sobri ivoluson?


text:
Mensagem e preucupason di um caboverdiana, texto dedicado pa tudu caboverdianos
Tudo dia kuzas mas k nta odja na paginas notisiosos e na televisao é morte de um tal alguém, um indivíduo foi asasinado pa kel oto e tudo indika que é ajuste de konta, entre grupo rivais de thug como se es ajuste de konta fosse algo normal. Komo se mata alguém é algo que dja bira moda, e até n obi komentarios " basta ka é nha família pode morre", e nta pergunta na k mundo k no sta vive, nka mutu de akredita na apokalipese mas aju k é keli k sta ta kontese, fidjo ta mata se proprio pai, irmon ta mata irmon, kada um ta kria se grupo de thug ta forma um nome komo se é mindjor kuza k existe na mundo. Respetu ka existe mas. Maioria de jovens ka kre trabadja, kre so toma de oto, ameasa e as vezes t tra vida pa pode toma kel k atxa de midjor ko se proximo, um pobre kaboverdianu moda el, k luta pa ten kel k el ba toma, komo se vida pa tudu alguém é fasil moda bibe um kopo de agu. Djam kansa de odja alguém joven kun futuru lindo pa frente ta morre, djam kansa de odja nha irmon kun odjo intxadu, e oras k n perguntal kuzé k kontese el ta responde "é un thug k dan kasubody e pmd n reagi e dan ko soko".
Djam kansa de tanto crime dento de um país k é pikinote.
Djam kansa de tanto reklamasao de governos k ka sta odja pa nos país, djam kansa de obi ma no ka ten bons Polísia na nos país, e de fato é verdade sim. Mas e bo? kuze ko sta faze po midjora situação de nos país in vez de reclama.?
Keli é tudo kuzas k sta kontise nun país unde tudu alguém devia trataba tudo alguém komo irmon, mas e tudo kontrario, no ta odja nos proximo komo un stranhu ou talves un inimigo.
E pa nhos pais nhos eduka nhos fidju enquanto é tempo, enxinal kel k dretu desde pikinote, pamode edukasão ta ben de berso, tudo kel k un kriansa ta ben ser oras k el ser jovem ten base na kel k bo inxinal, tem base na kel exemplo k bo dal pel sigui.
No muda nos kabesa, no djuda kenha k nu poder djuda, no para de reklama sem faze nada, no reklama sim, mas no faze algo pa mindjora. No djunta mon pa um Cabo Verde mindjor."


text:
PÁRTI 9
Ki ténpu ki Téra ta ben bira un paraízu?
Kes prubléma ki sta kontise gósi ta mostra ma Reinu di Deus sta kuazi ta ben aji pa konpo Téra. Lúkas 21:10, 11, BPK; 2 Timóteo 3:1-5
Bíblia dja flaba di kes monti kuza ki sta kontise gósi. El flaba ma algen ta ben ama dinheru, fidjus ka ta obi ku pai ku mai, algen ta bira violéntu i es ta krê sô pasa sábi.
Ta tinha txeu géra, duénsa, fómi na tudu lugar i téra ta tremeba ku forsa. Tudu kel-li sta kontise oji.
Tanbê Jizus dja flaba ma kes notísia sábi di Reinu ta sérba pregadu na mundu interu. — Mateus 24:14
Reinu di Deus ta ben kaba ku tudu maldadi. 2 Pedro 3:13
Ka ta dura, Jeová ta ben kaba ku tudu algen mau.
Jeová ta ben kaba ku Satanás i se dimónis.
Kenha ki obi ku Deus ta salva pa vive na un mundu novu i justu, undi ka ta ben ten más medu; un mundu ki tudu algen ta ben ama i kúnfia na kunpanheru.


text:
George Leităo, ku 8 ano di idade, ta panhaba frutas baxu di un sol abrazador djuntu ku otus mininus y jovens di origen Cabo-verdianu pa ranja algun dinheru pa djuda familia
Nu sta na Agosto di 1920, algures na estado di Massachussets nun plantason di cranberry ( fruta originário di Estados Unidos ki ta parci ku cereja y ki també ta txomadu oxicoco, arando ou uva-do-monte)
George Leităo, un rapazinhu ku si 8 ano di idade, sta panha es fruta baxu di un sol abrazador djuntu ku otus mininus y jovens di origen cabo-verdianu pa ranja algun dinheru pa djuda familia ( si mai ê Ana Silva Garcia y si pai e António Neves Leitão, tudo 2 emigrantes di ilha Brava ki fixa rezidencia na New Bedford dipos di txiga Merka na busca di un vida midjor).
Rostu di es rapazinho sta kubertu di puera misturadu ku suor, enkuantu sol sta kemal riju na costa.... Ramos di planta també sta firil si pernas y es mininu dja ka teni + forsa pa kata cranberry...
Foi enton ki ê labanta rostu ê djobi pa ceu y ê fla dentu dentu d’el.... nau, a-si ka ta da, ten ki ten otu forma di ganha vida.
Juiz George Leigton ta fla ma kel la foi primeru “mumentu xavi” di si vida. Foi nes mumentu ki ê dicidi ma ê tinha ki studa y ser “alguen na vida” .
Si segundo “mumentu xavi” foi kuandu ê sta diskaskaba batata nun restaurante pa ê djunta algun dinheru pa ê podi bai universidade...Ê ta dicidi guarda es pedra pa ti dia ki e ser advogado y colocal riba di si secretaria ( Odja video na kumentario).
Na 1940 George recebi si diploma di advogado na Howard University ku nota maximu. Ê trabadja 62 anos komu jurista ( entre es 23 komu juiz) ... E reprezenta milhares di pessoas na Tribunal , é tra alguns di “Corredor da Morte” y ê julga cazus di pena capital.
Komu advogado George Leigton ( apelido foi “amercianizadu pa un prufesor ki ka ta konsiguiba pronuncia Leităo) ) komu advogado George Leigton nunka ka reprezenta pessoas pa dinheru...Ê por isu ki nunka ê ka rikici ku es profison, embora ê foi fundador di un di kes maior firma di advogados afro-americanos na Merka ... Sempri é leba un vida mudestu na ladu di si mudjer Virginia ( ki morri na 1992) y 2 fidju.
Mas si George ka ganha dinheru komu advogado na difendi pretos ê ganha REPUTASOn : Ti inda el ê un di kes + ruspetadu kriminalista na Merka y na Chicago undi ê trabadja komu jurista y prufesor ê inspira gerasons di advogados, Barack Obama incluidu.
George Leigton foi di facto kel primeru afro-americano ki nomiadu juiz na estado di Illinois ( na 1975 por orden di Prezidenti Ford). Ê reforma na 1987 mas ê kontinua ta trabadja na si firma di advogados ti kuazi 100 anos di idade).
Kel li ê so un pequeno parti di es incrivil storia di es merkanu/cabo-verdiano ki na dia 22 di Outubro kompleta 104 anos di idade rodiadu di amigos y familia nun lar di idozus na cidade di Brockton undi ê sta mora dja ten uns 5 mes.
Si vida na verdadi ta da un livro , ou un filme ....
Hora ki ê djobi pa tras ê ta recorda si luta pa Direitos Civil , si kombati kontra racismu y discriminason na Merka... Ê ta recorda guerra di Correia na 1945 undi ê sai ku galon di kapiton, ê ta recorka kel petroleru ki é trabadja nel pa djunta dinhero pa paga scola , mas ê ta recorda també di tudu kel amor, apoio y dedicason ki ê recebi di si mai ku pai ...
Di facto sima si colegas di Lei ta fla Juiz George Leigton ( “The Judje” si ê ta txomadu) di facto George Leigton ê un homi ki TRANCENDI : Ê trancendi clasi social , ê trancendi rasa, ê transcendi religion...
Segredo pa es vida kumpridu?
George ta fla ma sima si pai enxinal nunka ê ka bebi, nunka ê ka fuma y ma pa undi ki ê bai sempri ê djobi pa ladu... fonte:ok


text:
Maria Joana kompleta 112 anu di vida…
Mri d’Jona nasi na vale di Paul, na Santo Antao, na dia 06 di Janeru di 1906 ...
E sobrivivi tudu krizi di fome y di seka ki ta bai ta ben mata milhares di cabo-verdianos y ê odja 2 di si fidjus ta embarka pa S.Tomé ( fidjus ki nunka + ê k’odja).
Dja ten uns 30 anu ki Mri D’Jona dexa si vale di Paul pa bai vivi ku un si filhu-fémia na Rubera d’Julion, na S.Vicente. Ê la ki ê kumemora sabado pasadu 112 anos di vida, rodiadu di familia y amigos ( na foto ku trisnetas).
Oji en dia Mri d’Jona kuazi ka sta labanta di kama, ku prublemas di koluna y tenson altu... Tambe ê ka sta obi dretu y vista dja ka ê kel ki era antis, mas familia ta fla ma pa si idade, pa kansera y pa si vida sufridu , nen e ka sta mutu mal di saude…
Mri d’Jona ten 6 fidju, mas di netos ku besnetos ku trisnetos dja ê perdi konta ( txeu ê ka konxi pamodi nasi na S.Tome ou na Portugal undi ta rizidi un si fidju matxu).
Komu pessoa + idoza di S.Vicente es sentenária ten sertamenti txeu storia pa konta ( storias di luta y di sakrifisio). Ê ta simboliza es “Amdjer de nos terra” ( nos or, nos pitrol nos rikeza) ki nunka ka dizisti di vida sempri ta kata pa kria fidju…
Es “amdjer de nos terra”
Retratode e pintod na rotcha
Tchorode e cantod pa mar
Quémode de sol sotode pa vente
Ma sempre ta espia pa lua…
PARABENS MIA D’RIBERA D’JULION… (es grandi sinhora meresi un omenajen) fonte:ok


text:
Di akordu ku familiares mêdicos fla ma ê txiga dimaziadu tardi.
Infelizmenti kuza ki si familia na S.Vicente tinha + medu ma podia konstisi kába pa kontisi …
Ovaldina Basilia Rocha, 67 anos di idade, morri nes madrugada di onti segunda-fera nun hospital di Lisboa, 2 dias dipos di ê ser submetida a un operason di urgensia. Di akordu ku familiares mêdicos fla ma ê txiga dimaziadu tardi.
Osvaldina Rocha era un “segurada “ aposentada di INPS ku tudu palpelada en dia . Na dia 12 di Agosto ê da entrada na Hospital di Mindelo ku un gravi tumor y Junta Medica da ordi pa evakual urgentimenti.
Di akordu ku familiares es evakuason foi “un verdaderu tortura ”, primeru di S.Vicente pa Praia y dipos di Praia pa Lisboa. Dipos di un longu “calvário” ki dura alguns semanas Osvaldina finalmenti viaja pa Portugal na kinta-fera 21 di Setembro. Dipos di un operason ki dura 7 horas ê entra em estado di koma.
Familiares gosi sta pergunta ti ki pontu es atrazu podi ter influensiadu es final infeliz. … Es fla ma es sta revoltados y sta pidi responsabilidadi tantu a INPS komu a TACV ki kantu bes kansela voo. fonte:ok


text:
LISON 53
Jioiada mostra koraji
Jizabel tinha un fidju-fémia ki txomaba Atalia. El éra runha sima se mai. Atalia éra kazadu ku rei di Judá. Kantu ki se maridu móre, se fidju kumesa ta governa. Má kantu ki se fidju móre, Atalia faze se kabésa rainha di Judá. Dipôs el tenta kaba ku tudu famílias di rei. El mata tudu kes ki podia tornaba rei, ti se própi nétus. Tudu algen fika ku medu di Atalia.
Jioiada, ki éra Saserdóti Prinsipal, ku se mudjer Jiozeba, sabia ma kuzas ki Atalia sta ta fazeba éra mariadu. Es poi ses vida na prigu kantu ki es sukundi un di kes nétu di Atalia, ki txomaba Jioás. Es kria-l na ténplu.
Kantu ki Jioás tinha 7 anu, Jioiada djunta tudu xéfis di guardas ku levitas i el fla-s: ‘Nhos guarda pórtas di ténplu i ka nhos dexa ningen entra.’ Nton Jioiada poi Jioás ta ser rei di Judá i el pô-l koroa na kabésa. Povu di Judá grita: ‘Vida kunpridu pa rei!’
Rainha Atalia obi povu ta grita i el kóre pa ténplu. Kantu ki el odja kel novu rei, el grita: ‘Kel-li é traison! Kel-li é traison!’ Kes xéfi di guardas pega rainha, es tra-l di la i es leba-l pa bai mata. Má i kes kuza mariadu ki Atalia poi povu ta faze?
Jioiada djuda povu faze un kontratu ku Jeová, undi ki es promete adora sô El. Jioiada manda ronba ténplu di Baal i kebra imajis padás pa padás. El skodje saserdótis ku levitas pa trabadja na ténplu, asi povu ta adoraba la otu bês. El ranja guardas pa djobe ténplu, asi pa ningen inpuru ka entra la. Dipôs, Jioiada ku kes xéfi di guardas leba Jioás pa palásiu i es pô-l na tronu. Povu di Jeová fika kontenti. Ti ki enfin es podia sirbiba Jeová livri di kel rainha mau i di adorason di Baal. Bu odja modi ki koraji di Jioiada djuda monti algen?
‘I ka nhos fika ku medu di kes ki ta mata korpu, má ka ta pode mata alma, envês di kel-li, nhos xinti medu di kel ki pode distrui alma ku korpu na Jiena.’ — Mateus 10:28


text:
quarta-feira, 15 de março de 2017
Di meu
Dam ganda tchumau di meu. Dixam tchumau di meu so pam engana nha cabesa.
Djam sabe pomode bo i ka di meu. Djam sabe pamode bo i ka di ninguém.
També n´sabe pamode bu podé bai, bo i livre pou sai pou bai ma dixam enganau. Dixam enganau pamode junto ku mi ki bu lugar. Longe di mi sol ka ta brilhá. Si ka junto ku mi vida ka tem piada.
Si kre bo i ka di meu. Djam sabé pamode bu podé, ma n´precisa descubri kal k segred pou fika junto ku mi, pa bu ka bai.
Paula Ribeiro
Subscrever: Enviar comentários (Atom)


text:
video ta mostra momentu ki baraca pega lume
"Ola boas, es é un akontecimento de onte na Ponta d agua zona di sao paulo, el e Monica, mãe ki ten 3 fidjo tudo sta kual e ca ten ajuda de pai, e é nha irma.
Esta pide ajudo de tudo pessoas pois es perde tudo des de ropas ate moradia e otos bens
El é sipara de marido reçentimento pois cu txeu amiaças e conflitos. Nha mae dal un tereno na zona de são paulo e é faze um baraca pa refuja se cabeça cu tres criança, na note de onte dipos de faze un terso é sendi un vela pa santo na unde ke sai e é bai casa nha mae ki e se mae tambe, nton e obi grito de kes criansas ki grassas a deus consigue fuge de lume. to ke txica dja ca da pa salva nada tudo rezume a sinzas.
Laguas na cara incapaçitado de faze nada pa bo nha irmã! é tão triste kel ku sta passa, mas mi apenas nsa agradeçe deus la na çeu ki popa bu vida e de kes 3 crianças, do resto cu txeu gara,força,fé e união nu ta consigue ricupera tudo e muto mas,nka ta xinte reçeiu de fala nha mana pmd mora na baraca é ca disprezio, alias nta xinte orgulho de bo ta trabadja tudo dia po da bu 3fidjos, nsabe mé txeu difiçel cuza kin sta pidio, Mas para de txora e juntos nu ta supera e sigue em frente!"
numero de ajuda pa kenha ki cre é 9998649
comenta


text:
Le es karta tristi di es kauverdianu ki bai atxa si mudjer na Merka dentu caza ku brazileru
Karta ki ê manda era mutu + kumpridu mas tirandu di fora pormenois essencial ê kel li :
“Bom dia Onda Kriolu i parabéns pa es pagina ki ta mantenu informadu.
Mi ku kel ki era nha mudjer ku nos 2 fidju nu ta lebaba un vida dretu na Cabo Verde ti kel dia ki nu dicidi migra pa Merka mas pa nu odja si nu ta daba un educason i un futuro midjor pa nos fidju pamodi economicamenti nen nu ka tinha mutu falta. Nu tinha nos caza, nu tinha nos negócio i mi ti inda n’ten nha karrinha ki n’ta fazi nha freti. Nha mudjer dja tinha stadu na Merca 2 bes pamodi ê ten tcheu familia la i di es forma nu konbersa i nu dicidi ma midjor era pa nu bai tudu fikaba la.
Nha mudjer bai primeru, dipos bai nos 2 fidju i ami n’fika pa bai por ultimo.
Na principio nha mudjer ta telefonaba mi sempri, ti ê ta mandaba dinhero pa paga empréstimo ki nu fazi na banco pa kustia passagens ku mais 700 kontu ki ê leba limpu pa ê bai paga cazamentu pa kiston di legalizason.
Ku tempu, passado uns 6 mes mais ou menus un kumesa ta xintil ta papia ku mi friu sempri ku presa mas nen un ka liga pamodi sempri ê dan disculpa ma era stresi ku trabadju di Merca.
Enton n’passa kuazi un ano pan podu visto i so dipos ki un renda nos caza i kin rizolvi tudo nos asuntu li na Cabo Verde ê kin viaja pa Merca.
Diferensa un xintil logu na chegada na aeroporto undi ê bai speran djuntu ku mininos... Un brasal ê brasan friu so ta kré pintchan pa ladu i na kaminhu dentu carro kuazi ê ka papia ku mi ta risponden so sin ku nau...
Nos 2 fidju també staba stranhu: Kel matchinu ki ten 9 anu sta parceba asustadu ku algun cuza i nha fidju-femia ki ten 11 ano fika so ta brasan ta tchora ta flan pan ka liga nada sin ben odja algun kuza ki un ka gosta ora ki nu tchiga caza.
Foi kuandu nu txiga, na entrada, ki nha mudjer vira pa mi flan ma si un odja un omi dentu caza pa n’ka fadiga pamodi ê si amigo.
Omi ê un brazileru di uns 50 ano sima mi, nha mudjer ten 45, un odja logu ma fijon tinha tosinhu pamodi primeru kuza ki ê flal foi “minha gatinha ja chegastes” ta kre so brasal ku dal beju na boca ...
Mi kel ora kurason tan pan, foi cima si mundo dizaba riba nha kabesa. Tudu nos planos di mi ku nha mudjer ... tudo nos tempu ki nu passa djuntu, tudu kel amor ki n’tinha pa el di ripenti bira ódio.
Un passa 2 dia na kel kaza, na kel situason di deseperu ka ta kumi, ka ta bebi, ka ta durmi, ku brazileru ta sai ta entra ta bai retu gelera. Brazileru ê ka kel omi ki ê kaza kol nau, brazileru ta parci ma nen documento ka ten pamodi nen carro ê ka ta guia i durante kes 2 dias kin odjal trabadju nunca ê ka bai, so ta entra so ta sai.
Un ta konfesa ma tudu kuzas mau passan pa kabesa. Ki impidin di kumeti algun asnera foi amor ki n’ten pa nhas fidju pamodi un ka kreba odjaz sen mai sen pai. Nha mudjer també fazi kel la pamodi ê sabi ma mi ê ka omi di ignorancia ou di violencia , mi ê un alguen ku scola i educason ki sempri evita entra na briga ku konflitu.
Un nha primu inda ben flan dipos pa n’tchomal imigrason pa’ n flaz ma nha mudjer caza riba cazadu mas un flal nau mais un bes pa n’ka prejudica nha mininus.
Un ta konfesa també man tchora.
Un tchora lágua di sangui.
Un tchora di raiba ti ki nha odju bira burmedju.
Foi enton ki n’pidi nha primo pa bai tran di kel kaza mas antis un aviza brazileru odju na odju ma si un dia ê toca na nha fidjus ku un dedu undi ki un sta ma n’ta matal .
Nhos podi sta pergunta pamodi ki nha mudjer dexan bai Merka sabendu ma ê staba ku otu alguén ? Pamodi ê ka avizan antis? Kel li ê perguntas ki nen mi un ta ten resposta... Mi k’ol nunka mas nu ka papia i un volta pa Cabo Verde pa un ben tenta refazi nha vida. Mas modi? Modi ki n’podi rekumesa nha vida si djan perdi konfiansa na umanidadi? Si djan dexa di kunfia na mudjer?
Dja ten uns 4 mes ki n’sta di volta i noticia kin obi e ki es pecadora kré dja paga advogadu na Cabo Verde pa meti prucesu di divorcio pa toma metade di kuzas ki nu ten. So ki a-mi un jura ku odju na Céu ma nada un ka ta dal. Djan papia ku advogado ki flan ma na cazu di divorcio mudjer ten direito na metadi di bens di cazal. Será ki ka ten algun otu soluson? Un debi entrega es lucifera metadi di tudu ki nu ganha ku suor di nos testa embora sabendo ma ê ka mereci? Pamodi kuza ki es mudjer fazen , nha djenti, cuza ki ê fazen un ka ta perdual nen na ora di nha morti. Nhos flan si n’ka ten razon i obrigadu pa atenson. “ fonte:ok


text:
Misc Unsigned Bands Philip Monteiro - Irresitivel chords
Highlighted Show chord diagrams
Intro: Dm C Gm C (4x) Dm C Gm C Baby.. Abo e tudu ki un homi deseja Dm C Gm C ki bu maneira di ser irresistivel Dm C Gm C ohh baby.. bu fala ta en si tantu di nha corpu Dm C Gm C bu sensualidadi, abo xinti un homi realizadu Dm C Gm C podia pa na fica amigu ma ka podi irresistivel Dm C Gm C quantu ki mi parecer, un perfil fim di sonhu ki tudo muda Dm C Gm C mi cria ser bu midjor amigu, ma un discobriu magia en bo Dm C Gm C apoiada.. divino.. sagrada.. tudu ki un ser humanu inventa e realidadI Dm C Gm C ser irresistivel. abo e deuza.. sorriso ki ta descobrir, Dm C Gm C magia du amor e valor di bu beleza, Dm C Gm C abo e docura.. docura.. abo e fofa.. fofa. abo sol justy ki ta brilha, Dm C Gm C paixon irresistivel e un segredu en ki fla.. ma realizava ma bo odjar e diferenti oh ki bu e sera, bu corpo na nha corpo oh ki bu desloca, desloca bu corpo pa perceber perfil di sonhu tudo muda ohh baby.. dja bu sabe ma bo e irressistivel bu beleza di nhas outros paraisu di nha alma dja bu sabe ma bo e irresistivel cria ser pa bu midjor amigo e vou descobrir magia e amor un ser humanu.. inventado.. un paixon irresistivel.. oh bo e tudo ki un homi deseja.. oh e bo manera di ser irresitivel.. oh bo e tudo ki un homi deseja.. oh e bo manera di ser, ki e irresitivel.. a paraisu.. abo e deuza.. sorriso ki ta descobrir magia du amor.. e valor di bu beleza.. abo e docura.. abo e fofa.. abo.. sol justy ki ta brilha.. paixon irresistivel.. e un segredu en ki fla.. abo e deuza.. sorriso ki ta descobrir.. magia du amor.. e valor di bu beleza.. abo e docura.. docura.. abo e fofa.. fofa.. abo.. sol justu ki ta brilha.. paixon irresistivel.. e un segredu en ki fla..


text:
LISON 15
Pamodi ki bu debe kontínua ta studa Bíblia?
1. Pamodi ki kontínua ta studa Bíblia ta djuda-u?
Di sertéza, studu di kes primeru ensinu di Bíblia li, poi bu amor pa Jeová bira más fórti. Bu meste kontínua ta sforsa pa es amor bira más fórti inda. (1 Pedro 2:2) Óras ki bu kontínua ta studa Bíblia, bu ta bira más amigu di Deus i bu ta ten speransa di vida itérnu. — Lé João 17:3; Judas 21.
Sima bu ta ba ta sabe más di Deus, bu fé ta fika más fórti. Fé ta djuda-u faze kel ki Deus gosta. (Hebreus 11:1, 6) Fé tanbê ta pô-u rapende i muda bu vida. — Lé Atus 3:19, BPK.
2. Modi ki kes kuza ki dja bu sabe di Deus pode djuda otus algen?
É normal bu krê pâpia ku otus algen di kuzas ki bu prende, nos tudu nu gosta di da notísias sábi. Sima bu ta ba ta studa Bíblia, bu ta prende uza-l pa splika bu fé na Jeová i pa mostra otus algen kes notísia sábi ki Bíblia ten. — Lé Romanos 10:13-15.
Kuazi tudu algen ta kumesa ta prega óras ki es pâpia ku amigus i família di kuzas sábi ki es prende. Má pâpia ku ruspetu. Ka bu fla-s ma ses relijion é mariadu, pâpia di promésas di Deus. Ka bu skese tanbê ma txeu bês algen ta repara más na kuzas ki bu ta faze, di ki na kel ki bu ta fla. — Lé 2 Timóteo 2:24, 25.
3. Ki tipu di amizadi bu pode ten ku Deus?
Studa Palavra di Deus ta djuda-u ser kel tipu di algen ki Deus krê. Ku ténpu, bu pode ben ten un amizadi fórti ku Jeová. Bu pode ti bira párti di Se família. — Lé 2 Coríntios 6:18.
4. Modi ki bu pode kontínua ta ser kel tipu di algen ki Deus krê?
Óras ki bu kontínua ta studa Palavra di Deus, bu pode bira kel tipu di algen ki Deus krê. (Hebreus 5:13, 14) Pidi un Tistimunha di Jeová pa studa Bíblia ku bo, na livru O Que a Bíblia Realmente Ensina?, na purtugês. Sima bu ta ba ta prende más di Palavra di Deus, bu vida ta ba ta bira más midjór. — Lé Salmo 1:1-3; 73:27, 28.
Kes notísia sábi ta ben di Jeová ki é Deus filís. Bu pode ser se amigu óras ki bu bira amigu di Se povu. (Hebreus 10:24, 25) Sima bu ta ba ta sforsa pa poi Jeová ta fika kontenti, bu sta ta buska vida di verdadi, ki é vida pa tudu ténpu. Bira más amigu di Deus é midjór kuza ki bu pode faze. — Lé 1 Timóteo 1:11; 6:19.


text:
LISON 101
Polu lebadu pa Roma
Tirseru viaji di pregason di Polu finda na Jiruzalen. La es prende-l i es pô-l na kadiâ. Na un vizon duránti noti, Jizus fla-l: ‘Bu ta bai prega na Roma.’ Polu lebadu di Jiruzalen pa Sezarea i el pasa dôs anu na kadiâ. Kantu ki el staba dianti di Governador Festu ta julgadu, Polu fla: ‘N krê pa Séza julga-m na Roma’. Festu fla: ‘Bu pidi bai pa Séza, nton bu ta bai pa Séza.’ Polu podu na un barku pa Roma i dôs irmon ki txomaba Lúkas ku Aristarku, bai ku el.
Kumesa un grandi tenpistadi na mar, ki dura pa txeu dia. Tudu algen pensaba ma es sta moreba. Má Polu fla: ‘Gentis, un anju fla-m na un sonhu: ‘Ka bu ten medu, Polu. Bu ta bai Roma i ningen ki sta ku bo na barku ka ta móre.’ Nhos ten koraji! Nu ka ta móre.’
Tenpistadi dura 14 dia. Ti ki enfin, es odja téra ta parse. Éra ilha di Malta. Barku inkadja na areia i kebra padás pa padás, má tudu kes 276 algen ki staba na barku konsigi skapa ti ki txiga téra. Alguns bai ta nada i otus bai ta boia na kes padás di barku ti txiga téra. Gentis di Malta kuida di es i es faze-s fogera pa kenta-s pamodi friu.
Três mês dipôs, trópas leba Polu na un otu barku pa Roma. Kantu el txiga, irmons bai nkontra ku el. Kantu Polu odja-s, el agradise Jeová i el fika xeiu di koraji. Nbóra Polu staba prézu, es dexa-l mora na un kaza lugadu i un trópa fika ta djobe-l. El fika la dôs anu. Gentis ta bai djobeba el i el ta apruveitaba pa prega-s sobri Reinu di Deus i el ta inxinaba es sobri Jizus. Polu tanbê skrebe kartas pa kongregasons di Ázia ku Judea. Jeová uza Polu pa spadja notísias sábi pa nasons.
‘Di tudu manera nu ta rakumenda nos kabésa kómu ministrus di Deus, pamodi nu aguenta firmi na txeu provason, na tribulasons, na ténpus di nisisidadi, na difikuldadis.’ — 2 Coríntios 6:4


text:
Germano Almeida premiado amanhã
Gosi, Germano Almeida é skritor kriolu más konxedu na strangeru. É ten livru traduzidu pa oitu lingua diferenti. Sé livru "O testamento do Sr. Nepomuceno da Silva Araújo", ki dá razon pa un filmi di Francisco Manso, é un di kés obra más importanti di literatura modernu di Kabu Verdi. Donu di un umor y ironia sen igual, Germano Almeida ta uza palavra pa diskonstrui ipokrizia ki ta manda na sosiedadi kabuverdianu. Sé obra “O meu Poeta” é un izenplu: un sátira di rigimi di partidu uniku, publikadu na 1992.
Advogadu y skritor, Germano Almeida é un di kes fundador di rivista Ponto & Vírgula (1983-1987), di jornal Aguaviva y di Editora Ilhéu.
Biografia y Bibliografia di Germano Almeida
Intrivistas di Germano Almeida